ועדת הפנים ואיכות הסביבה, כנסת 17, פרוטוקול מספר 470, 2008-11-04 09:00

אופיר פינס-פז: בוקר טוב, אני פותח את ישיבת ועדת הפנים והגנת הסביבה.

אופיר פינס-פז: נושא הדיון היום הוא הצעת חוק הרשויות המקומיות, ביטול איחוד הרשויות.

אופיר פינס-פז: אני מבין שיש בפנינו שני נוסחים – נוסח אחד שהתגבש בוועדה על-ידי חברי הכנסת והחברים שהתבטאו בישיבות; נוסח שני התגבש במשרד הפנים.

אופיר פינס-פז: למרות שמשרד הפנים מתנגד לשלוש הצעות החוק, הוא הציע נוסח והוא חושב שיהיה יותר נכון לפרק בדרך שהוא מציע.

אופיר פינס-פז: אני מציע שנשמע את שני הנוסחים.

תומר רוזנר: ברוב הדברים הנוסחים די דומים, למעט שלושה דברים.

תומר רוזנר: אחד, לגבי מועד הבחירות.

תומר רוזנר: בהצעה שהתגבשה בוועדה הבחירות יתקיימו תוך שישה חודשים מיום פרסום החוק, כאשר לשר הפנים תהיה סמכות לקצר או להאריך את המועד הזה בשלושה חודשים.

אופיר פינס-פז: אני רוצה להסביר מדוע שלושה חודשים הארכה או קיצור - משום שאנחנו לא באמת יודעים כמה זמן לוקח פירוק, כי אין ניסיון מצטבר.

אופיר פינס-פז: הערכנו שזה ייקח כשישה חודשים, נתנו לשר הפנים סמכות, אם התהליך יהיה יותר קצר, לקצר בעד שלושה חודשים, אם הוא יהיה יותר ארוך - להאריך עד שלושה חודשים, אבל זהו.

תומר רוזנר: ההצעה שמשרד הפנים העביר אומרת שהבחירות יהיו במועד שלא יפחת משישה חודשים בלי לקצוב מועד.

אופיר פינס-פז: כלומר משרד הפנים אומר שישה חודשים, אין צורך לא לקצר ולא להאריך.

תומר רוזנר: לא, הוא אומר שהמועד לא יפחת משישה חודשים, הוא יכול להיות גם אחרי שנתיים או חמש שנים.

תומר רוזנר: זה ההבדל הראשון.

תומר רוזנר: ההבדל השני הוא לגבי המנגנון - מי מבצע את הפירוק.

תומר רוזנר: בהצעה שהתגבשה בוועדה הוטל על שר הפנים למנות מה שכונה בעבר "מפרק", ושינינו את הכינוי, לפי בקשת הוועדה, ל"ממונה על הביטול".

תומר רוזנר: הוא יקבל את כל הסמכויות שיש לעירייה המאוחדת.

אופיר פינס-פז: זה על-פי הצעת הממשלה, שאני קיבלתי.

תומר רוזנר: הם מציעים למנות ועדה ממונה, דהיינו ועדה קרואה, לעירייה המאוחדת.

אופיר פינס-פז: ככה כתוב?

אופיר פינס-פז: אסביר.

אופיר פינס-פז: הממונה זה נוסח שהמשרד העדיף על פני מפרק בגלל הקונוטציה המשפטית.

אופיר פינס-פז: מפרק זה כאילו הליכי בית משפט והם חשבו שזה עלול לגרור אותנו לבתי המשפט בתהליכי הפירוק, ואני קיבלתי את העצה הזו.

אופיר פינס-פז: החלטנו לקרוא לו בניסוח "ממונה על הפירוק" ולא "מפרק".

אופיר פינס-פז: המשרד עצמו מציע ועדה קרואה.

תומר רוזנר: רוב הסמכויות יהיו של השר, לפרסם בצווים את חלוקת הנכסים, החובות.

תומר רוזנר: בוועדה הייתה הצעה למנות את כונס הנכסים הרשמי כמי שיפקח על תהליך הפרוק.

אופיר פינס-פז: לא הצענו את זה כהצעה סגורה אלא כאופציה שאנחנו רוצים לבדוק, שכונס הנכסים הרשמי יפקח על הליך הפרוק.

אופיר פינס-פז: בדרך כלל הליכי פרוק במדינה מתבצעים בחסות בית משפט, משום שלא מדבור בהליך פרוק בבית משפט חשבנו שהמפרק יהיה שר הפנים או מי מטעמו, ומי שיפקח על זה – כמו שמפקחים על כל מפרק - יהיה כונס הנכסים הרשמי.

אופיר פינס-פז: כמובן שהממשלה מאוד לא אוהבת את זה, למרות שהכונס הוא חלק מהממשלה.

שלי יחימוביץ': אתה בעד הכונס?

אופיר פינס-פז: לא יודע, אני רוצה לשמוע.

אופיר פינס-פז: לכן הזמנו אותם לפה.

תומר רוזנר: ההבדל הבא נוגע לכך שבהצעת משרד הפנים מבקשים למנות בחוק חשב מלווה למועצות החדשות לתקופה של שנה.

אופיר פינס-פז: ואיך זה עובד עם הוועדה הקרואה?

תומר רוזנר: הוועדה הקרואה היא של הרשות המאוחדת, של העירייה הקיימת עד הבחירות.

תומר רוזנר: ממנים ועדה קרואה לעירייה המאוחדת, ולעיריות החדשות שיוקמו בעתיד - - -

אופיר פינס-פז: אני בעד שיהיו חשבים מלווים, בוודאי בתקופה הראשונה, אבל אני ממש לא בעד ועדה קרואה.

ערן ניצן: צריך להדגיש שהבקשה שלנו היא לחשב מלווה פורטה.

אופיר פינס-פז: אני מאוד בעד שבשלבים הראשונים, גם בפרוק וגם אחרי הבחירות, ילווה אותן חשב מלווה פורטה.

אופיר פינס-פז: זה נכון, זה אחראי, אבל לא ועדה קרואה.

אופיר פינס-פז: ועדה קרואה זה אומר שאתם לא רוצים בחירות.

ערן ניצן: ועדה קרואה מדברת על העיר הנוכחית עכשיו, שלא תהיה שם התפרקות טוטאלית.

ערן ניצן: לא מדובר על מה שיקרה יום אחרי הבחירות.

ערן ניצן: אי-אפשר לקבוע עכשיו בחוק שיום אחרי הבחירות תהיה ועדה קרואה.

אופיר פינס-פז: לשיטתנו צריכות להיות בחירות.

אופיר פינס-פז: אנחנו הצענו תוך שישה חודשים, פלוס מינוס.

אופיר פינס-פז: אתם קוראים לוועדה קרואה לשישה חודשים.

אופיר פינס-פז: אתה יכול לקרוא למישהו בשיעור קומתו של יצחק ולד ולהגיד לו שהוא בא לשישה חודשים?

יהודה זימרת: המנגנון הזה קיים גם היום, בנהרייה למשל.

אופיר פינס-פז: אי-אפשר לעשות את זה על בסיס קבוע.

ערן ניצן: זה שני נושאים שונים.

אופיר פינס-פז: זה פחות הגיוני מבחינתי.

אופיר פינס-פז: מה זה ממונה?

אופיר פינס-פז: ממונה הוא גם יושב ראש ועדה קרואה.

יהודה זימרת: לא, זאת הבעיה.

יהודה זימרת: בארצות הברית יש משטר נשיאותי, אצלנו עדיין לא.

יהודה זימרת: הרעיון הגדול הוא שבמקום שייקחו ממונה אחד שנוטל את כל הסמכויות, ובינתיים ראש העירייה נשאר, מקבל משכורת בלי סמכויות - - -

אופיר פינס-פז: איפה הוא מקבל?

אופיר פינס-פז: לפי ההצעה שלנו, בשנייה שנכנס הממונה אין יותר, כולם יוצאים.

יהודה זימרת: אנחנו מחליפים את כל השישה.

יהודה זימרת: כדי לקבל החלטות במועצה, שיש לה גם סמכויות בתכנון ובניה, אני צריך חברים.

יהודה זימרת: ועדת מכרזים של רשות מקומית זה לא עובדים, אז גם צריך.

יהודה זימרת: איך אפשר לנהל ככה?

אופיר פינס-פז: בסדר.

אופיר פינס-פז: יש עוד הבדלים?

תומר רוזנר: ההבדל האחרון הוא בנושא מענקי ביטול.

תומר רוזנר: בוועדה התבקשנו להוסיף סעיף שמאפשר הענקת מענקי ביטול-איחוד לרשויות החדשות.

תומר רוזנר: ההצעה של משרד הפנים אינה כוללת מענקים כאלה.

אופיר פינס-פז: אני רוצה להסביר את הסוגיה הזאת.

אופיר פינס-פז: הרשויות המאוחדות מקבלות מענקי איחוד.

אופיר פינס-פז: לא מתקוף חוק, אלא בעיקר מתוקף תקדימים שעשיתי כשהייתי שר הפנים, למרות שלא אני פרקתי.

אופיר פינס-פז: יצרתי כל מיני מנגנונים כדי לעזור להם לחיות.

אופיר פינס-פז: ברגע שנפרק מענקי האיחוד ייפסקו.

אופיר פינס-פז: הצענו שיהיו מענקי פירוק.

אופיר פינס-פז: למה?

אופיר פינס-פז: כי גם ככה יהיה קשה, אז שלא יהיה כאוס, שבר מוחלט.

אופיר פינס-פז: האוצר נגד הדבר הזה, כי מקבעים בחוק מכשיר והם חוששים מהתקדים לעתיד.

אופיר פינס-פז: תגידו את דעתכם בדיון, תגידו אם יש לכם אלטרנטיבות.

אופיר פינס-פז: מי רוצה להתייחס?

אופיר פינס-פז: בבקשה, חברת הכנסת יחימוביץ.

שלי יחימוביץ': ברור לחלוטין שאנחנו צריכים לדחות את הצעת הממשלה לשישה חודשים ומעלה ולתחם את זה בזמן, כי אחרת אין שום ערך לחוק.

שלי יחימוביץ': דבר נוסף, לא ועדה קרואה.

שלי יחימוביץ': אני לא יודעת אם זה במסגרת מענקי הפירוק או לקרוא לזה אחרת, אבל סיטואציית האיחוד גררה תופעת לוואי של פיטורים.

שלי יחימוביץ': לכאורה הייתה התייעלות – איחדו מנגנונים.

שלי יחימוביץ': ברגע שמפרקים את עיר הכרמל אנחנו צריכים לייצר מחדש את המשרות שנעלמו.

שלי יחימוביץ': ההתייעלות לא הייתה משהו שהביא עבודה יעילה, נפלאה וחסכונית לעיר הכרמל, הפגיעה הייתה פגיעה בבשר החי.

שלי יחימוביץ': אני יודעת שהיו פיטורים של עוזרות גננות בגנים, למשל, או פיטורים של עובדים זוטרים ביותר בעירייה שזקוקים בעבודה.

שלי יחימוביץ': ברגע ששתי הרשויות מתפרקות אנחנו צריכים לייצר מחדש את המשרות האלה, אין ברירה.

שלי יחימוביץ': זה מתחייב גם כדי ששתי הרשויות הנפרדות יתפקדו כמו שצריך וגם כיוון שממילא הקיצוץ הזה לא תרם לעיר דבר וחצי דבר.

שלי יחימוביץ': בעניין של הכונס הייתי רוצה לשמוע יותר פרטים, להבין איך המנגנון הזה עובד.

שלי יחימוביץ': שאלה נוספת: מה זה חשב מלווה פורטה?

אופיר פינס-פז: חשב מלווה כשמו כן הוא, לפורטה יש יותר אמצעים.

אופיר פינס-פז: אני מבקש שכשאנשי משרד הפנים יבקשו את זכות הדיבור ישיבו גם לשאלה של חברת הכנסת יחימוביץ.

אופיר פינס-פז: בינתיים אני רוצה לשמוע את הגברת בטי לוי, סמנכ"ל האגף לאיגוד מקצועי בהסתדרות העובדים הלאומית.

אופיר פינס-פז: אני מבין שאת מייצגת את עובדי עיר הכרמל.

בטי מצרי לוי: אנחנו ארגון העובדים היציג בקרב עובדי עיריית הכרמל.

בטי מצרי לוי: אני מבאים לכאן מבלי להתייחס לתוצאה או להחלטה שתתקבל בוועדה לביטול האיחוד או לא לביטולו.

אופיר פינס-פז: ההחלטה הולכת להיות ביטול האיחוד.

אופיר פינס-פז: את יכולה לצאת מנקודת ההנחה הזאת.

אופיר פינס-פז: השאלה היא איך עושים את זה הכי טוב, בזה אנחנו דנים כרגע.

בטי מצרי לוי: אנחנו רוצים להצביע על כך שבחמש השנים האחרונות, החל משנת 2003 כשבוצע האיחוד בין שתי המועצות, העובדים הקיימים - מדובר בכ-470 עובדים קיימים היום בעיריית עיר הכרמל – עדיין סובלים מקיפוח ומרמיסת זכויות מאוד קשה.

בטי מצרי לוי: חובות לקופות הגמל, קרנות פנסיה וקרנות ההשתלמות עומדים על למעלה מחמישה מיליון שקלים.

בטי מצרי לוי: חובות של שכר – בשנה האחרונה נחשפנו לאין-ספור תביעות, סכסוכי עבודה, הטלת עיקולים.

בטי מצרי לוי: אנשים עדיין לא מקבלים את השכר, החוב לשכר עדיין נאמד בכחמישה מיליון שקלים - בסך הכול הכללי כעשרה מיליון שקלים.

בטי מצרי לוי: יש תוהו ובוהו, העובדים האלה שילמו מחיר מאוד כבד, כמו שחברת הכנסת יחימוביץ ציינה.

בטי מצרי לוי: הם עברו שלוש תוכניות הבראה, קוצצו משרות, אנשים הלכו הביתה, ירדו בדרגות השכר למרות שהפכו מעובדי מועצה לעובדי עירייה - הרשימה ארוכה.

בטי מצרי לוי: אני מוכנה לפרט את כל הקיפוח בזכויות, אבל יש כאוס.

בטי מצרי לוי: לא ניתן להמשיך את המצב הזה במדינה מתוקנת.

בטי מצרי לוי: אם אנחנו מחליטים על ביטול האיחוד צריך שארגון עובדים – כל ארגון עובדים באשר הוא - יהיה מעורב.

בטי מצרי לוי: סעיף 9 קבע פרוצדורה לגבי עובדים שהיו קיימים.

שלי יחימוביץ': מה זאת אומרת, היום העובדים האלה לא מאורגנים?

בטי מצרי לוי: העובדים מאורגנים אבל סעיף 9 לא נותן מעמד כלפי מי שיבצע את הפרוק עצמו לטעון לגבי זכויות העובדים.

בטי מצרי לוי: יש שם הרבה תהיות.

שלי יחימוביץ': מה את מציעה?

שלי יחימוביץ': שיהיה כתוב: בשיתוף ההסתדרות?

בטי מצרי לוי: ארגון העובדים היציג.

בטי מצרי לוי: צריך גם לתת את הדעת לכך שיש עדיין כ-20 עובדים שעוד לא הושלמו הליכי המכרז בעת האיחוד.

בטי מצרי לוי: כלומר, גם מעמדם בעייתי ואנחנו לא יודעים מה יהיה אתם.

בטי מצרי לוי: חלק מעובדי מחלקת הגבייה עדיין לא עברו את המכרז של האיחוד.

יהודה זימרת: אם אנחנו אמורים לעשות פירוק – אז זה ישבש את הפירוק.

יהודה זימרת: בהסכמים קיבוציים אנחנו לא פוגעים, ואם יש להם מעמד לפי הסכם קיבוצי החקיקה לא פוגעת, אפשר גם להגיד את זה.

יהודה זימרת: אבל להכניס אותנו בסד שקובעים פה לביצוע פירוק, המשמעות היא שלא נעבוד.

אופיר פינס-פז: המשמעות היא שהפירוק יסתבך מאוד.

בטי מצרי לוי: חקיקה חדשנית בשנה האחרונה נתנה מעורבות ומקום לעובדי עובדים יציגים.

אופיר פינס-פז: אין לנו בעיה עם ארגוני עובדים יציגים.

אופיר פינס-פז: ההיפך, יש לנו סימפתיה רבה לארגוני עובדים יציגים.

אופיר פינס-פז: השאלה היא מה זה יעשה אם אנחנו רוצים לפרק כרגע את האיחוד.

אופיר פינס-פז: הדעה המקצועית שאני שומע, לא רק ממשרד הפנים אלא גם מהוועדה, היא שזה עלול לגרום לסיבוכים קשים בהליך הפירוק והוא עלול להיגרר תקופה ארוכה.

שלי יחימוביץ': אבל אם אלה סיבוכים שנגרמים בשל המאמץ לשמור על זכויות העובדים, אז עדיף לעשות את הדרך הקצת יותר מפרכת.

אופיר פינס-פז: אבל היא תהיה יותר ארוכה.

אופיר פינס-פז: אז תלכי עם ההצעה של משרד הפנים שהבחירות יהיו בעוד שישה חודשים או יותר, זו תהיה התוצאה.

אופיר פינס-פז: חייבים לעשות את הדיון עד הסוף.

שלי יחימוביץ': אני לא מסכימה אתך.

שלי יחימוביץ': אם אתה מכניס כצד בדיון נציג של ארגון עובדים יציג והוא חלק אינהרנטי מהמשא ומתן, ולכל הצדדים יש רצון טוב, אז גומרים את העניין, פשוט בלי לפגוע בזכויות העובדים.

שלי יחימוביץ': זה הכול.

שלי יחימוביץ': זה לא או כך או כך.

תומר רוזנר: ההצעה, כפי שהייתה בפירוקים קודמים ובאיחודים, מגינה על זכויות העובדים בצורה חד-משמעית.

תומר רוזנר: כל מהלך שייעשה חייב לשמור על זכויות העובדים ולא לפגוע בהם.

תומר רוזנר: אפשר להבהיר את זה עוד יותר ולומר שלא תהיה שום פגיעה בהסכמים קיבוציים או בהתקשרויות קיימות.

אופיר פינס-פז: זה לא כתוב כרגע.

תומר רוזנר: זה כתוב בצורה כללית.

תומר רוזנר: כתוב: שלא ייפגעו זכויות העובדים.

אופיר פינס-פז: אז אני מציע שנבהיר את זה.

בטי מצרי לוי: כתוב: ככל שהדבר אפשרי בנסיבות העניין.

תומר רוזנר: זה לא כתוב על זה.

אופיר פינס-פז: נחדד מאוד את עניין זכויות העובדים.

אופיר פינס-פז: תומר, נאמר שייכתב מה שהסתדרות העובדים הלאומית מבקשת, מה זה יעשה להליך?

תומר רוזנר: הליכים של פירוק הם הליכים שיש בהם – מעבר לבעיות המשפטיות והכלכליות - בעיה קשה של פסיכולוגיה.

תומר רוזנר: מטבע הדברים, ציבור העובדים חושש ממהלכים כאלה.

שלי יחימוביץ': זה לא פסיכולוגיה, זה חשש אמיתי למקום העבודה.

תומר רוזנר: החוק אומר במפורש שעקב הפירוק לא יהיו פיטורים או פגיעה בזכויות.

תומר רוזנר: זה נאמר.

תומר רוזנר: מעבר לזה, אפשר גם לחדד ולומר שלא ייפגעו הסכמים קיבוציים, כפי שאמרתי.

תומר רוזנר: צריך לזכור שאם נותנים מעמד לעובדים צריך לתת מעמד גם לנושים - יש אין-סוף בעלי אינטרסים.

שלי יחימוביץ': מה זה בעלי אינטרסים?

שלי יחימוביץ': זה ארגון יציג של העובדים.

שלי יחימוביץ': זה לא קדוש, אם כתוב שיישמרו ההסכמים הקיבוציים אני מוכנה להתפשר על זה, אבל הטיעון שלך די מקומם; נכנס ארגון עובדים יציג לעסק וזה מיד צד נוסף שמסרבל את העניינים.

שלי יחימוביץ': ברור שזה מסרבל את העניינים, כי הם דואגים לזכויות העובדים.

שלי יחימוביץ': הרבה יותר פשוט לחפף.

אופיר פינס-פז: קודם כול, ברור שהסתדרות העובדים הלאומית תהיה בתהליך, אף אחד לא יוציא אותה.

אופיר פינס-פז: השאלה היא אם מקבעים את זה בחוק.

בטי מצרי לוי: גם כיום כל תוכניות ההבראה שעדיין בתוקף, העובדים נותנים את חלקם - - -

אופיר פינס-פז: שמענו, תודה.

אופיר פינס-פז: נמשיך בדיון.

טלב אלסאנע: ככל שהדבר אפשרי – סוכם למחוק?

אופיר פינס-פז: לא סוכם כלום.

אופיר פינס-פז: נשמע ונחליט.

אופיר פינס-פז: קודם כול אנחנו רוצים להבין, כל אחד יחשוב ואז נתכנס להחלטות.

אופיר פינס-פז: בבקשה גברתי, תציגי את הצד של הכונס.

אופיר פינס-פז: אני אומר שוב לחברי הכנסת: המודל שהצענו הוא שהפירוק יהיה על-ידי משרד הפנים ותהיה אולי בקרה של כונס הנכסים רשמי.

אופיר פינס-פז: בדרך כלל, כשמפרקים תאגיד זה תחת בית משפט, משום שפה אין בית משפט בתהליך חשבנו שהכונס הרשמי יכול להיות תחליף מסוים.

אופיר פינס-פז: בבקשה.

סיגל יעקובי: אנחנו חושבים שהמודל הזה בעייתי, מכמה סיבות.

סיגל יעקובי: ראשית, משום שהדין המהותי של רשויות ציבוריות הוא לא תחום ההתמחות שלנו ואין לנו יתרון יחסי בזה.

סיגל יעקובי: העניין השני, פרוצדוראלית אמנם החוק מקנה לכונס הרשמי את הסמכויות שיש לו על-פי פקודת החברות, אבל גם על פי פקודת החברות הכונס הרשמי הוא זרועו הארוכה של בית המשפט, גם בפיקוח על בעלי תפקיד.

סיגל יעקובי: הערכאה שאנחנו פונים אליה בכל מצב שיש בעיה בפיקוח, ממילא נידרש לפנות אליה גם על-פי פקודת החברות, ובית המשפט ייכנס לתמונה בדלת האחורית.

סיגל יעקובי: בעיה נוספת שאנחנו רואים היא שעלול להיווצר בעתיד ניגוד עניינים, אם אחת הרשויות תיקלע להליך של חדלות פירעון.

סיגל יעקובי: אם אנחנו מפקחים על הממונה, שאמור לקבוע גם את חלוקת החובות בין הרשויות ובעתיד הרשות תיקלע להליכים של חדלות פירעון, עלול להיווצר מצב של ניגוד עניינים.

סיגל יעקובי: דובר פה קודם על קונוטציה משפטית שלילית, אז על אחת כמה וכמה זה הכנסת הכונס הרשמי.

סיגל יעקובי: שינו את השם מ"מפרק" ל"ממונה" כדי לנטרל את הקונוטוציה הזאת, אז דווקא הכנסה של כונס - - -

אופיר פינס-פז: בקיצור, לא בראש שלכם להתעסק עם זה.

אופיר פינס-פז: הבנתי.

אופיר פינס-פז: לא נכריח אתכם.

אופיר פינס-פז: אם אתם לא עושים את זה בנפש חפצה אז מוחל טובות.

אופיר פינס-פז: חבר הכנסת שכיב שנאן, בבקשה.

שכיב מוראד שנאן: לפי דבריו של היועץ המשפטי של הוועדה מה שמשרד הפנים מציע מבטל וסותר באופן מהותי את ההצעה של הוועדה.

שכיב מוראד שנאן: הוא אמר שזה שינויים קלים – בכלל לא.

שכיב מוראד שנאן: להציע שהבחירות יהיו בעוד תקופה שהיא מעל שישה חודשים – זה לא בא בחשבון.

אופיר פינס-פז: זה לא יתקבל.

אופיר פינס-פז: יש מישהו מחברי הכנסת ששוקל את זה ברצינות?

אופיר פינס-פז: לא.

שכיב מוראד שנאן: חשבנו על שלושה חודשים, שזה אולי מעט מידי כי לא יספיקו להתארגן אז ניתן שישה חודשים.

שכיב מוראד שנאן: מעבר לשישה חודשים זה נשמע אבסורדי ולא סביר, ידידי זימרת.

יהודה זימרת: אם הוועדה תכניס את המנגנון הקיים, שישה חודשים זה לא זמן סביר.

יהודה זימרת: במנגנון המוצע, שצריך להתחשב בכולם, זה לא מספיק.

שכיב מוראד שנאן: הנושא השני הוא הממונה.

שכיב מוראד שנאן: השר בעצמו אמר יותר מפעם אחת שהנושא של כונס נכסים הוא סמכות משפטית.

שכיב מוראד שנאן: צריך שיהיה ממונה שאחראי על הפירוק ושהסמכות שלו תהיה לנהל במקביל גם את העירייה וגם לבצע את הליך הפירוק.

שכיב מוראד שנאן: אי-אפשר לעשות שני מנגנונים שאחד יטפל בעירייה והשני יטפל בהקמת שתי מועצות.

שכיב מוראד שנאן: אותו אדם יעשה את שני התפקידים, ויחד אתו אולי אפשר להשאיר – כפי שיהודה מבקש – את חברי העירייה כפורום לצורך - - -

אופיר פינס-פז: לא חברי עירייה, הוא רוצה למנות עוד ארבעה חברים בנוסף למפרק, שיהיו סוג של ועדה קרואה.

שכיב מוראד שנאן: אם זה רק העניין של ועדת תכנון ובנייה, אז אותם אנשים ימונו לצורך העניין הזה.

שכיב מוראד שנאן: אבל אסור בשום פנים ואופן לקבל את העניין של וועדה קרואה, זה דבר שיסבך.

אופיר פינס-פז: תודה.

אופיר פינס-פז: חבר הכנסת נפאע, בבקשה.

סעיד נפאע: יש פתגם בערבית שאומר שמרוב טבחים מתקלקל התבשיל.

סעיד נפאע: אני חושב שכל גורם נוסף שאנחנו מכניסים לעניין יסרבל.

סעיד נפאע: לגבי המועד אני רואה שאין מחלוקת, ובהצעת משרד הפנים יש מעין טרפוד העניין.

סעיד נפאע: לגבי המנגנון - הרי יש מנגנון קיים.

סעיד נפאע: בשתי עיריות יש ועדות קרואות קיימות: בדיר אל אסד יש ועדת קרואה; בג'ת יש ועדה קרואה, לרבות ראש המועצה.

סעיד נפאע: אם אנחנו סומכים על האנשים האלה שינהלו את העירייה אני לא יודע למה לא נסמוך על אותם אנשים שיעשו את הפירוק, בליווי גורם ממשרד הפנים.

סעיד נפאע: לגבי התקופה - אם זו הבעיה, אני חושב להגביל גם את תקופת המכסימום.

סעיד נפאע: משרד הפנים מבקש שזה לא יפחת משישה חודשים, אבל זה לא יכול להיות פתוח.

סעיד נפאע: אם זה עניין של שישה חודשים אפשר להתפשר כדי שלא יטרפדו.

סעיד נפאע: לגבי חשב מלווה – אני חושב שזה מחויב המציאות במקרה הזה.

סעיד נפאע: לכן, אני חושב שהפערים מאוד מצומצמים וניתן להתקדם.

אופיר פינס-פז: תודה.

אופיר פינס-פז: חברת הכנסת חילו, בבקשה.

נאדיה חילו: אם למישהו היה ספק עד כמה האיחוד הזה הזיק לעובדים ולאנשים, אז מה שנציגת העובדים הוסיפה היום מחזק את נושא חשיבות הפירוק.

נאדיה חילו: אני בעד הנושא בצורה חד-משמעית.

נאדיה חילו: באנו לפתור בעיה, לתת רווחה ולספק את רצון התושבים, ולכן לא יכול להיות שניתן שנה.

נאדיה חילו: אם אנחנו אומרים עד שישה חודשים, אז יכול להיות שבמקום מסוים ההליך יהיו יותר קצר.

נאדיה חילו: בפעם שעברה, כשדנו באופציות, ישבו כל נציגי משרד הפנים והעלינו את האופציה של שישה חודשים, כולל כל הסוגיות הסבוכות ואמרו שאיחוד זה יותר קל מאשר פירוק.

נאדיה חילו: מצבת העובדים גם היא בעיה, אבל המטרה שלנו היום היא להגיע להצבעה כדי שהחוק הזה יעבור, ולא לשים מכשולים גם אם זה חשוב.

נאדיה חילו: אם נתחיל עכשיו לסרבל נגיע למצב שהחוקים לא יעברו ולנו חשוב לאשר אותם כדי לצאת לדרך.

נאדיה חילו: מצבת העובדים היא לא בעיה רק לעתיד, יש בעיה של העבר.

נאדיה חילו: המון חודשים לא שולמו תשלומי העברה, את זה צריך לפתור ואפשר לפתור את זה בלי לעכב את החוק.

נאדיה חילו: אפשר לפתור את העניין בסמכויות הניתנות על פי חוק ולא להכניס עוד כל מיני סעיפים ולסרבל את כל התהליך.

נאדיה חילו: הבעיה היא גם של הספקים, וגם על זה דיברנו בפעם שעברה.

נאדיה חילו: אני חושבת שלכל בעיה יש פתרון.

נאדיה חילו: צריך לתחום את זה בתקופת זמן מסוימת, כי מדובר על שבעה כפרים, מאות אלפים של תושבים שסובלים.

נאדיה חילו: יהיו עוד בעיות וצריך לדון בכול, אבל אם נתעכב על כל סעיף ונערים מכשולים ונחפש איך לגבות כל סעיף בחוק לא נגיע לאישור החוק היום ומחר.

נאדיה חילו: יש לנו רק את מחר ואנחנו חייבים להעביר את החוק הזה, כי זו לא רק פגיעה בתושבים אלא גם בשלטון החוק במקומות האלה.

נאדיה חילו: צריך להקים כבר צוות - ואני סומכת על אנשי משרד הפנים, כשאתם רוצים לזרז הליכים כדי לפרק רשויות או למנות ועדות קרואות - זה נעשה מהר מאוד.

נאדיה חילו: באותה מהירות ויעילות שאתם עושים את הפירוק וממנים כונסי נכסים וראשי רשויות ממונים, אנחנו מצפים שתעשו גם את הדבר ההפוך.

נאדיה חילו: נכון שלא היה תקדים - - -

יהודה זימרת: תסייעו לנו ותכתבו את ההוראות בצורה הכי פשוטה שאפשר, בלי להכניס לנו אלף ואחת מגבלות ומשימות לתוך התהליך.

נאדיה חילו: כשפירקתם כל הדברים האלה לא היו?

נאדיה חילו: ספקים לא היו?

נאדיה חילו: מצבת העובדים לא הייתה?

נאדיה חילו: הכול היה.

יהודה זימרת: אנחנו אומרים שבהצעה הנוכחית הכניסו לנו כל כך הרבה נושאים, שאנחנו לא מטפלים בהם בדרך כלל בפירוקים רגילים.

יהודה זימרת: פירקנו את אפעל, פירקנו ועדות מרחביות ופירקנו איגודי ערים – זו לא פעם ראשונה.

יהודה זימרת: אבל אנחנו אומרים שההצעה הנוכחית מסרבלת את ההליך בצורה כזאת שאנחנו לא מסוגלים לעמוד בלוחות הזמנים.

אופיר פינס-פז: אז למה לא פירקתם בלי זה?

אופיר פינס-פז: שמעתם מה קרה עם אבטחת ראשי רשויות – ערן נתן אתמול עשרה מיליון שקלים ואמרנו: להתראות.

אופיר פינס-פז: הייתם אומרים שאתם מפרקים בדרכים שלכם אז תודה רבה, אוספים את החומר ושלום.

נאדיה חילו: זו דווקא הבעת אמון בכם, שאתם יודעים לעבוד יעיל, אתם מפרקים מהר מאוד.

נאדיה חילו: ניקח רק את השנתיים האחרונות ונראה כמה ראשי רשויות, כמה חשבים מלווים מיניתם – זה מהר מאוד.

נאדיה חילו: התנסיתם בתהליכים של מהירות, תשתמשו בנושא הפירוק באותם כלים ובאותה יעילות כדי לעשות אותו.

אופיר פינס-פז: תודה.

אופיר פינס-פז: חבר הכנסת טיבי, בבקשה.

אחמד טיבי: בקשר לתקופת הבחירות, אני חושב ש-180 יום זו תקופה ארוכה.

אחמד טיבי: אפשר להתכנס על ארבעה חודשים, פלוס מינוס ואני מקווה שחבריי יודעים מה חשיבות אי הארכת התקופה של הבחירות לרשויות המפורקות.

אחמד טיבי: זה גם רצון התושבים במקום.

אחמד טיבי: נקודה שנייה, אין לתת לראש הרשות המכהן להוביל את הפירוק.

אופיר פינס-פז: אבל אף אחד לא מציע את זה, לא הממשלה ולא הצעת הוועדה.

אחמד טיבי: אז הורדנו את הנקודה הזאת מעל סדר היום.

אחמד טיבי: נקודה נוספת, שמעתי שיש הצעה שהממונה על המחוז יהיה המפרק.

אחמד טיבי: יש הצעה כזאת של מישהו במשרד הפנים?

נאדיה חילו: אל תיתן רעיונות.

אופיר פינס-פז: אין הצעה כזאת.

אופיר פינס-פז: בשתי ההצעות מי שממונה על הפירוק הוא שר הפנים.

אופיר פינס-פז: זרועו הארוכה זה משרד הפנים, הממונה על המחוז.

אופיר פינס-פז: ברור שהממונה על המחוז יהיה מעורב בתהליך פירוק בכל הצעה – של הוועדה, של משרד הפנים - אין דרך אחרת לעשות את זה, אלא אם כן אתה מפרק בבית המשפט.

אחמד טיבי: לא לזה התכוונתי.

אחמד טיבי: אני מבקש שזה יהיה מפרק חיצוני, לא גורם אינטרסנטי שיכול לדחות את הפירוק, למשוך אותו, להוציא את הרוח מהמפרשים, להוציא את הנשמה לתושבים.

אופיר פינס-פז: אתה חושד בכשרים.

אחמד טיבי: למרות חשיבות זכויות העובדים - ואני חושב שצריך לעשות הכול כדי לשמור על זכויות העובדים - השאלה היא אם לצרף גוף נוסף ואם זה יסרבל או לא את התהליך.

אחמד טיבי: צריך לקחת את זה בחשבון.

שלי יחימוביץ': כבר אמרתי שאסכים שזה יהיה בכפוף להסכמים קיבוציים.

אופיר פינס-פז: נכניס את זה לנוסח.

אופיר פינס-פז: חברת הכנסת גלאון, בבקשה.

זהבה גלאון: אדוני היושב ראש, מסתמן שיש הסכמה של הנוגעים בדבר בוועדה בעניין הזה.

זהבה גלאון: נקודה ראשונה, הממונה כרגע לא יכול להיות המפרק.

זהבה גלאון: אני חושבת שמה שצריך להתגבש – בכפוף לאותם חששות שלא במקרה הביע חבר הכנסת טיבי וכולנו יודעים על מה מדובר - זה שהמפרק יהיה חיצוני.

אופיר פינס-פז: על מה מדובר?

אופיר פינס-פז: לא ידוע לי שיש ממונה במחוז צפון.

אופיר פינס-פז: יש?

שכיב מוראד שנאן: יש, מי שהיה סגן הממונה במחוז מרכז.

זהבה גלאון: אני לא רוצה להטיל דופי.

זהבה גלאון: אין לי מושג מי הממונה ואין לי מושג את מי הוא ימנה, מה שאני מציעה לקבוע זה את העיקרון שהמפרק יהיה חיצוני.

זהבה גלאון: נקודה שנייה היא לוח הזמנים לפירוק.

זהבה גלאון: התושבים כבר חשבו שהנה מגיעים לבחירות אחרי הפירוק ועכשיו הבחירות לכנסת מזיזות את המועד.

זהבה גלאון: אני חושבת שצריך להיקבע לוח זמנים שמצד אחד הוא סביר, שגם יאפשר לפרק.

זהבה גלאון: יכול להיות ששלושה חודשים זה קצר מדי, אני חושבת שהפשרה צריכה להיות סביב ארבעה חודשים.

אופיר פינס-פז: אמרנו עד שישה חודשים, ויש אופציה לשר הפנים לקצר.

טלב אלסאנע: אז להוריד את התוספת "או להאריך".

טלב אלסאנע: להשאיר "שישה חודשים או לקצר".

אופיר פינס-פז: חברים, אני מציע להיות אחראים.

אופיר פינס-פז: אנחנו רוצים זמן סביר, אבל אנחנו לא רואים רק את הפוליטיקאים, אתם לא בראש מעיינינו.

אופיר פינס-פז: מי שבראש מעיינינו זה התושבים.

אופיר פינס-פז: אני רוצה שתהליך הפירוק לא יהיה טראומטי.

זהבה גלאון: אדוני, אני חושבת שאתה צודק.

זהבה גלאון: אני חושבת שהנקודה הזאת מאוד משמעותית גם לגבי העובדים שהמועצה שלהם תתפרק וגם לגבי התושבים.

זהבה גלאון: אני מניחה שבחלק מהמקומות יוכלו להגיע להליך מקוצר.

זהבה גלאון: תאר לך שבדלית אל כרמל, למשל, מספיקים לפרק תוך שלושה חודשים, אז ימתינו חצי שנה?

זהבה גלאון: זה לא הגיוני.

זהבה גלאון: צריך לתת את אופציית הגמישות והמרווח – עד שישה חודשים, מי שמסיימים קודם יוצא קודם לבחירות.

זהבה גלאון: לא צריך להיות נוקשים בעניין הזה.

אופיר פינס-פז: זו ההצעה שלנו.

אופיר פינס-פז: חבר הכנסת אלסאנע, בבקשה.

טלב אלסאנע: אני סבור ששישה חודשים צריכים להיות המכסימום.

אופיר פינס-פז: מאיפה אתה יודע?

אופיר פינס-פז: פירקת משהו בחיים?

טלב אלסאנע: קל יותר לפרק מאשר להרכיב.

טלב אלסאנע: אני רואה שבפסקה האחרונה כתוב: "רשאי להקדים את הבחירות האמורות או לדחותן לכל היותר ב-90 ימים נוספים".

טלב אלסאנע: זאת אומרת, זה יכול להגיע לתשעה חודשים.

טלב אלסאנע: זה דבר לא הגיוני, אנחנו הולכים לבחירות לכנסת תוך 90 יום.

טלב אלסאנע: משרד הפנים כבר פירק רשויות מקומיות, כמו אבו סנאן, ואני לא חושב - - -

שכיב מוראד שנאן: זה משהו אחר.

אופיר פינס-פז: אבו סנאן לא אוחדה באמת.

טלב אלסאנע: ביטלו את האיחוד, ולא עשו את זה בצורה מסורבלת.

טלב אלסאנע: לכן, לדעתי, עד שישה חודשים.

טלב אלסאנע: דבר שני, בעניין העובדים.

טלב אלסאנע: אני חושב שכאן הוסדר העניין בצורה מצוינת, על פי כל הסעיפים שמכסים את הזכויות והרציפות.

אופיר פינס-פז: נכניס גם את עניין ההסכמים הקיבוציים.

טלב אלסאנע: הסעיפים האלה מכסים את סוגיית זכויות העובדים.

אופיר פינס-פז: תודה.

אופיר פינס-פז: חבר הכנסת טאהא, בבקשה.

ואסל טאהא: יש לי כמה הערות חשובות בנושא הזה.

ואסל טאהא: אל"ף, לוח הזמנים חשוב מאוד.

ואסל טאהא: לפרק עד שישה חודשים ולקבוע את מועד הבחירות – זה מאוד חשוב.

ואסל טאהא: זה מקובל, זה מרווח זמן סביר, אבל בלי לקבוע גם מועד בחירות ולוח זמנים - - -

אופיר פינס-פז: נקבע את המועד.

ואסל טאהא: המפרק צריך להיות חיצוני, משום שהוא ייקח את לוח הזמנים ויפעל לפיו.

ואסל טאהא: אני חושב שיצליח לפרק תוך שישה חודשים.

אופיר פינס-פז: תודה.

אופיר פינס-פז: משרד האוצר, בבקשה.

ערן ניצן: אני חושב שהוועדה נמצאת בבעיה, כי יש לה רצון לפרק את הפירוק, אבל בפועל, כשיורדים לפרטים, מגלים שפירוק פוגע בראש ובראשונה באיכות השירות שהיישובים יוכלו לספק לתושבים וזה פוגע גם בעובדים.

ערן ניצן: הגופים יהיו חלשים יותר כלכלית, זה ברור, הם ודאי יתקשו לגייס הלוואות ואשראי, וודאי שיסבלו ממושב כלכלי שנקרא חיסרון לקוטן.

ערן ניצן: אני חושב שזו גם לא בשורה גדולה מבחינת העובדים שיעבדו בגופים חלשים יותר.

ערן ניצן: זה מקשר אותי לחמש הערות שיש לנו לסדר הדברים.

ערן ניצן: אחד הוא חשב מלווה.

ערן ניצן: צריך לעשות דיון על פורטה או לא פורטה, זה דיון שצריך להתקיים עם משרד הפנים.

אופיר פינס-פז: חברת הכנסת יחימוביץ ביקשה לדעת מה ההבדל בין חשב מלווה רגיל לחשב מלווה פורטה.

ערן ניצן: אשאיר את זה ליועץ המשפטי של משרד הפנים, הוא יעשה את זה יותר טוב.

ערן ניצן: דבר שני הוא העובדים.

ערן ניצן: אני חושב שלא פחות חשוב לחברי הכנסת שיקומו גופים סבירים, חזקים, שיוכלו לשרת את האזרחים נאותה.

ערן ניצן: אני רוצה להציע לכם זווית ראייה שונה ממה שעלתה בדיון ודווקא לאפשר לגופים החדשים את החופש האם לקלוט או לא לקלוט.

ערן ניצן: מדוע אנחנו כופים על הגופים החדשים לקלוט מיד את כל העובדים הקודמים?

ערן ניצן: אולי יש שם עובדים גרועים?

ערן ניצן: אולי זו דווקא הזדמנות לומר שהגופים החדשים יוכלו לבחור את מי לקלוט?

שלי יחימוביץ': לא מקובל עלי בכלל.

שלי יחימוביץ': מה, זאת הזדמנות להיפטר מעובדים?

שכיב מוראד שנאן: הוא מציע, ואנחנו לא מקבלים.

ערן ניצן: מה שאנחנו מעלים פה זו זווית שונה ממה שעלתה בדיון וזו לא טובתם של העובדים בלבד אלא טובתם של התושבים.

שלי יחימוביץ': לא נעים לי להגיד לך, אבל העובדים הם תושבים.

שלי יחימוביץ': אין כאן שני גופים שהם יריבים זה לזה.

שלי יחימוביץ': זו אחת הפגיעות שנפגעו דליה ועוספייה, בגלל הפיטורים.

שלי יחימוביץ': מי פוטר?

שלי יחימוביץ': פוטרו תושבי דליה ועוספייה.

שלי יחימוביץ': זו הפרדה מלאכותית לחלוטין בין עובדים לתושבים.

ערן ניצן: אנחנו חושבים שהצעות החוק לפירוק יעמיקו את הפגיעה בעובדים.

נאדיה חילו: אנחנו לא מאמינים בזה.

אופיר פינס-פז: הדאגה שלכם לציבור העובדים נוגעת ללב.

ערן ניצן: הדאגה שלנו היא לרווחת התושבים ולאיכות השירותים המוניציפאליים שניתנים להם.

ערן ניצן: דבר נוסף, מענק הפירוק.

ערן ניצן: עמדתנו היא התנגדות גורפת למענק הזה.

ערן ניצן: זה חורג גם מדיון הפירוק.

ערן ניצן: אני לא מכיר מקום שבו הכנסת מכתיבה מתן של מענקים.

ערן ניצן: הזכות הזאת קיימת לשר הפנים.

ערן ניצן: כותבים: שר הפנים יוכל להעניק מענקים.

ערן ניצן: הוא יכול.

ערן ניצן: אומרים שרוצים לרשום את המשפט הזה כי חוששים ממצב שבו הממשלה תתעלם.

ערן ניצן: אני אומר גם לפרוטוקול: ממשלה לא יכולה להתעלם ממצב ביישובים, והיא גם לא תוכל להתעלם מהמצב ביישובים החדשים שקמים לפי הפירוקים הללו.

ערן ניצן: גם לנו ברור שאם המקום יגיע למשבר והשכר לא ישולם – כמו שקרה בעבר - זה יתגלגל לפתחה של הממשלה.

ערן ניצן: כמו שיש לנו 265 בעיות ברשויות המקומיות – או 215 אם נרחיק את 50 העצמאיות – יש לנו פה עוד שתי בעיות שנקראות דליה ועוספייה סביב עיר הכרמל.

ערן ניצן: לא נפקיר את המקומות הללו, אבל מפה ועד הוראת חוק שיש לה קונטרוברסליות עם חוק יסודות התקציב – היא לא מחדשת כלום כי היא לא מעניקה שום יכולת חדשה לשר, ודאי שהוא יכול להעניק מענקים.

בטי מצר לוי: שישה מיליון שקלים לא הועברו לקרנות הפנסיה, איך אתה מסביר את הדאגה?

ערן ניצן: את זה תשאלי את ראש הרשות.

ערן ניצן: הצעות החוק הללו הן תקציביות.

ערן ניצן: מדוע?

ערן ניצן: בתוך הנוסחה יש הגדרה לחיסרון מסוים לקוטן.

ערן ניצן: הוא מתחשב בזה שהיישוב הוא חלש, ובבדיקה שעשו משרד הפנים ומשרד האוצר ראינו כבר שסביב שלוש הצעות החוק – כשמאחדים אותן - מענקי האיזון גדלים ב-30 מיליון שקלים.

ערן ניצן: זה אוטומטי, עוד לפני שנגענו, לפי המודל.

ערן ניצן: גם בדליה – כשניקח את המענקים של עוספייה ודליה ביחד – הם יהיו יותר גדולים מהמענקים במודל עיר הכרמל בגלל החסרונות לקוטן.

ערן ניצן: זה סוג של פיצוי.

ערן ניצן: אנחנו מבקשים מכם, הוראת החוק הזאת מזיקה ולא מועילה.

נאדיה חילו: תנו מה שהבטחתם בעבר.

נאדיה חילו: גם כשאיחדתם הבטחתם מענקים, וחלק מהמענקים שהובטחו גם לא הגיעו אז לפחות את אלה תיתנו.

ערן ניצן: משרד האוצר ומשרד הפנים הציגו את 130 מיליון השקלים שהועברו מעל מענקי האיזון, במסגרת מענקי הבראה, כשהעמידה באבני הדרך של תוכנית ההבראה הייתה חלקית מאוד – ואני אומר את זה בעדינות.

מוחמד ברכה: מי שיזם את המיזוג ישלם עליו.

ערן ניצן: דבר אחרון, לגבי התקופה.

ערן ניצן: אני מציע לוועדה לשקול בכובד ראש ולתת אפשרות לשר להאריך - - -

אופיר פינס-פז: עשינו את זה, נתנו שישה חודשים פלוס מינוס.

אופיר פינס-פז: אבל מה שאתם מציעים זה שישה פלוס-פלוס-פלוס.

אחמד טיבי: אפשר הערה לסדר?

אחמד טיבי: אתמול התפרסמה הודעה בעיתונות כאילו הבחירות נקבעו למאי.

אחמד טיבי: אני, ואולי גם חברי כנסת נוספים, קיבלנו הודעות מהתושבים: מה, כבר קבעתם?

אחמד טיבי: היות שהאיש שפרסם את זה נכנס לכאן, אני מבקש שאף אחד לא יוציא הודעות, לא בשם הוועדה, לא בשם חברי הכנסת.

אחמד טיבי: זה מבלבל את האנשים ומציף אותנו בקריאות.

אחמד טיבי: אנחנו עדיין דנים במועד הבחירות.

אופיר פינס-פז: אני מציע שאת העניינים שיש לך עם אדריס מואסי תסכמו ביניכם.

אופיר פינס-פז: אל תטריד את הוועדה.

אחמד טיבי: נראה לך שזה לא קשור?

אחמד טיבי: למה?

אופיר פינס-פז: דבר אתו.

אופיר פינס-פז: זה לא קשור לוועדה.

אחמד טיבי: הדברים נאמרו כאן.

אופיר פינס-פז: תודה.

אופיר פינס-פז: יהודה זימרת, בבקשה.

יהודה זימרת: הצעת החוק מבקשת מאתנו - - -

שלי יחימוביץ': סליחה, לא קיבלנו תשובה על הסוגיה הכספית של החזרת התקנים של המשרות שנמחקו בגלל האיחוד.

אופיר פינס-פז: התקנים נקבעים במשרד הפנים על-פי קריטריונים.

אופיר פינס-פז: זה לא עניין שרירותי.

אופיר פינס-פז: צריכים להקים את כל המערכות על-פי תקנים, יש נוסחאות.

יהודה זימרת: התקנים לא קוצצו בגלל האיחוד, אלא במסגרת תוכניות ההבראה.

יהודה זימרת: לפי מצבן ויכולתן הכלכלית של הרשויות שיוקמו יוכלו להעסיק עובדים.

יהודה זימרת: אין יכולת לאשר עובדים בלי כסף.

אופיר פינס-פז: בהרצליה אין בעיה תקציבית, ועדיין הוא לא יכול לשים - - -

יהודה זימרת: יש גם מגבלת גג ומגבלת מינימום.

אופיר פינס-פז: חברים, יש פה יותר מדי רעש.

אופיר פינס-פז: אני רוצה להגיד לכם כבר עכשיו שבהצבעות יהיו רק חברי הכנסת.

יהודה זימרת: הצעת החוק מבקשת ממשרד הפנים לבצע הליך פירוק בהליך מזורז, תוך שישה חודשים מהזמן שייקבע.

יהודה זימרת: יש לנו סמכויות פירוק שקיימות גם היום.

יהודה זימרת: אמרנו שניקח את המצב הקיים, את הסמכויות הקיימות, נכניס מספר נושאים שאנחנו צריכים כדי להאיץ תהליך כדי לאפשר לנו.

יהודה זימרת: העברנו אתמול הצעה, שהסברנו שהיא מסתמכת על המצב הקיים.

יהודה זימרת: צריך לחלק את הנכסים, החובות והזכויות בין הרשויות, צריך לפתור את בעיית העובדים – לאן הם עוברים – ואז צריך לאייש את המשרות הסטטוטוריות שנוספות.

יהודה זימרת: זה ההליך בגדול, ואנחנו יודעים לעשות את זה.

יהודה זימרת: ההחלטה אם לפרק או לא לפרק היא החלטה ראשונית, החלטה של מדיניות וחקיקה.

יהודה זימרת: הכנסת תקבע שאנחנו צריכים לפרק – נפרק.

יהודה זימרת: עד עכשיו עמדת הממשלה הייתה להתנגד.

יהודה זימרת: אני לא נכנס לשאלה של המדיניות שתוכרע על-ידי הכנסת, אנחנו נבצע אותה בהתאם לחוק.

יהודה זימרת: זו חובתנו ונעשה את זה.

יהודה זימרת: הצעת החוק שהונחה בפני הוועדה מכניסה לנו נושאים שחורגים ממה שאנחנו עושים היום.

יהודה זימרת: למשל, כתוב פה שאני צריך להתחשב בנושים, לא לפגוע בנושים.

יהודה זימרת: אני לא יודע מי הנושים של אלשגור, לזהות אותם אנחנו מנסים כבר כמה שנים, והם רק מתרבים ואין לנו יכולת לעשות את זה.

יהודה זימרת: אם אני הולך לחפש עכשיו 4,000 נושים, כל אחד לאן הוא רוצה ללכת עם החוב שלו, ולנסות בכלל לזהות אותם – בדרך כלל אני מחלק את מה שאני יודע ומה שאני לא יודע אני קובע מנגנון חלוקה עתידי – לא אגמור לעולם.

יהודה זימרת: צריך לזכור, רק נאמן לחפש את הנושים זה קרוב לשנה.

יהודה זימרת: אנחנו לא נכנסים לסוגיה, אני מחלק אותה ואומר לכולם: לכו אחרי החוב שלכם לרשויות.

אופיר פינס-פז: אל"ף, אתם גורמים לנו הרבה מאוד בעיות בזה שאתם כל הזמן מתנגדים לפירוקים ולא עושים אותם כפי שאתם יודעים.

יהודה זימרת: המדינה הנחתה אותנו לא לבצע פירוק.

אופיר פינס-פז: כשאנחנו מחוקקים חוק בכנסת אנחנו לא יכולים להתעלם מנושאים מסוימים, שלפעמים הממשלה יכולה, בדרכים שלה, להתעלם מהם.

אופיר פינס-פז: אין לנו ברירה, אתם מחייבים אותנו, אז עשינו חוק.

יהודה זימרת: עשינו חוק לפני ארבע שנים, לא הכניסו את הדברים האלה.

אופיר פינס-פז: מאז התפתחה הפסיקה.

יהודה זימרת: עשינו הסדרי נושאים גם לפני זה.

יהודה זימרת: פירקנו את אפעל עכשיו, בא הנושה של אפעל ואמר לי: לא, אני רוצה ללכת לרמת גן.

יהודה זימרת: אם הייתי לוקח את כל הנושים שם ומנסה להגיע להסכמה – לא הייתי יוצא מזה.

יהודה זימרת: זה מה שמנסה הוועדה להכניס פה כרגע.

יהודה זימרת: אני מציע למחוק את הסוגיה הזאת.

יהודה זימרת: נחלק את החובות אחר כך, כמה שאנחנו יכולים, בהתאם לשיוכים מהעבר.

יהודה זימרת: אבל להתחיל לזהות אחרי ארבע שנים בגלל מי נגרם החוק, להטיל עלי את זה כשאין לי שום יכולת אמיתית לעשות את זה – זו משימה בלתי אפשרית.

יהודה זימרת: חבריי שמכירים הסדרי נושים יודעים שברשויות מקומיות, במיוחד במצב הקיים בחלק מהרשויות שקיימות פה, זה בלתי אפשרי לנסות להגיע ליומרה כזאת.

יהודה זימרת: במסגרת זו גם ביקשו להכניס את הכונס – זה כבר ירד.

יהודה זימרת: מבקשים להחיל את ההוראות מדיני הפירוק בחוק החברות.

יהודה זימרת: זה לא שייך, זה ממישור אחר, מישור אזרחי.

יהודה זימרת: אנחנו מדברים פה בפירוק מנהלי עם סמכויות שניתנות לשר הפנים והוא מבצע אותן.

יהודה זימרת: לא ברור לי אלו הוראות מדיני הפירוק אני צריך להחיל.

יהודה זימרת: יש הוראה בסוף שאומרת שהשר רשאי.

יהודה זימרת: כשכותבים "רשאי" זה מתפרש בבית המשפט כרשאי במובן חייב.

יהודה זימרת: אקבל את הנושים שיסתערו ויגידו לי להעביר את הפירוק, לעשות הסדרי נושים, אסיפות נושים.

יהודה זימרת: הסעיף הזה מכניס אותי לגל תביעות ועתירות שלא נתקדם ממנו לפירוק.

יהודה זימרת: זו המשמעות של כל הסוגיה.

יהודה זימרת: צריך לקחת את המנגנון הקיים.

אופיר פינס-פז: אנחנו לוקחים את הדברים שלך לתשומת ליבנו.

אופיר פינס-פז: נצטרך לטפל בזה.

יהודה זימרת: לגבי הסוגיה של הממונה, שצריך שר הפנים לקבוע.

יהודה זימרת: השאלה היא מי זה הממונה הזה.

יהודה זימרת: הוא לוקח רואה חשבון שעושה מצאי נכסים, הוא מבצע חלוקה.

יהודה זימרת: יש המלצה איך לבצע את החלוקה הזאת.

יהודה זימרת: הכניסו פה תפקיד ממונה, השאלה היא מה תפקיד הממונה.

יהודה זימרת: הסמכות הזאת היא סמכות שר הפנים שקובע בצו את החלוקה ביניהם, הוא מקבל מאנשי המקצוע שלו אקטואריה של כל מה שקורה בחובות הרשות ומחלק אותם.

אופיר פינס-פז: אתה מעריך שזה יכול לקחת יותר משישה חודשים, על-פי המודל הקיים פה?

יהודה זימרת: המודל הקיים מאפשר, אבל אני לא יכול לשלוט על בתי המשפט.

יהודה זימרת: אני יכול לומר שאוציא ואז אקבל עתירות.

אופיר פינס-פז: אז ההליכים נמשכים.

יהודה זימרת: קיבלתי צו ביניים.

יהודה זימרת: אנחנו יכולים לשלוט על זה בהנחה, אבל אני לא יכול לשלוט על בתי המשפט.

יהודה זימרת: זה מה שהחוק קבע ואני מקווה שהוא יכובד.

יהודה זימרת: מה תפקיד הממונה?

יהודה זימרת: אמרו: הממונה יקבל את כל הסמכויות.

יהודה זימרת: אני מפקיד הכול בידי אדם אחד, שאמור לעשות את הפירוק, את העבודה הטכנית, וגם אמור לנהל את הרשות המקומית.

יהודה זימרת: הוא לא מיומן בניהול רשות מקומית, כי כדי לדעת לעשות אקטואריה זה לא איש מוניצפלי ביסודו, זה איש חשבונאות שצריך לעשות עבודה.

יהודה זימרת: אלה שני כישורים אחרים לגמרי.

יהודה זימרת: אמר משרד הפנים שאי-אפשר לקחת את הסמכויות ולהשאיר גם את המועצה.

יהודה זימרת: ברור שהמועצה מתפרקת.

יהודה זימרת: אמרנו שנמנה ועדה ממונה קרואה לחצי שנה, לאותה תקופה קצובה עד לבחירות, כדי שיהיה מי שינהל את הרשות וידאג גם לבצע בתוכה את כל השינויים הארגוניים.

יהודה זימרת: אלה החלטות שצריך לבצע במסגרת מוניציפאלית.

יהודה זימרת: יש גם את המפרק, שיציע את חלוקת החובות.

יהודה זימרת: שר הפנים יחתום על הצו אחרי שכל הצדדים יביאו בפניו את כל הנושאים ויהיה צו פירוק, כמו שאני יכול להראות דגם של צווי פירוק אחרים שעשינו בשנה האחרונה.

יהודה זימרת: זו הייתה המטרה שלנו, אני חושב שבזה אנחנו יכולים לעמוד.

יהודה זימרת: ברגע שיכניסו פה מגבלות, שאולי הן נכונות במסגרת חקיקה, אנחנו נכנסים לבעיות מאוד קשות מבחינת יישום של זה בלוחות הזמנים שמדובר עליהם פה.

אופיר פינס-פז: תודה רבה.

אופיר פינס-פז: בבקשה, אדריס.

אופיר פינס-פז: אתה רוצה לומר משהו לחבר הכנסת טיבי?

אדריס מואסי: אני מוחה על סגנון הדיבור של ידידי ויקירי, אחמד טיבי, שעשה לא מעט עבודה כדי לקדם את המהלך הזה ומגיעה לו הברכה על כך, אבל הוא אמר דברים שהם מחוסרי כל אמת.

אדריס מואסי: פשוט עניתי של שאלת עיתונאי.

אדריס מואסי: אמרתי שבגוף ההצעה יש אפשרות שאחרי 180 יום - - -

אופיר פינס-פז: קראת פשוט את הטיוטה שפורסמה באינטרנט.

אדריס מואסי: - - - וזה יוצא ה-2 ביוני.

אדריס מואסי: לא קבעתי את מועד הבחירות, וקטונתי מלעשות את זה.

אדריס מואסי: כבודכם אלה שיטפלו בסוגיה הזאת.

אדריס מואסי: הנוסח הזה נמצא באינטרנט, כל אחד יכול לפתוח ולקרוא אותו.

אדריס מואסי: דבר שני, אני חושב שיש לתחום את מועד עריכת הבחירות ולא למתוח אותו מעבר ל-180 ימים.

אדריס מואסי: כמו כן, אני מבקש לשמור על הרשימות המקומיות שביישובים, כדי לתת אפשרות לערוך את הבחירות ולא ללכת על הסכמות וערבויות בעייתיות.

אדריס מואסי: אלה הערותיי, ולכם מגיע כל הכבוד על העבודה היפה שעשיתם במשך כל הזמן.

אופיר פינס-פז: תודה.

אופיר פינס-פז: מר מג'אדלה, בבקשה.

חירי מג'אדלה: שלום לכולם, בשאלת הפירוק אני לא נוקט עמדה, אלא רק לצלם מצב.

חירי מג'אדלה: אי-אפשר להשוות את המצב הקיים היום בבקה למה שהיה לפני כן.

חירי מג'אדלה: כתבתי גם לחבר הכנסת פינס, כשהיה שר הפנים – ומצטער על כך שהוא לא ענה לי - שיפרק את המועצה.

חירי מג'אדלה: השאלה היא אם אווירה פוליטית של היום, של בחירות מוניציפאליות ובחירות כלליות, כאשר חברי כנסת ונבחרים אחרים הם תחת מכבש הציבור, ויש ציבור דומם ויש ציבור אקטיבי שמחפש את טובתו וטובת אינטרסנטים אחרים ולא טובת כלל הציבור - - -

שלי יחימוביץ': אני לא מבינה למה אתה מתכוון.

מוחמד ברכה: אתה בא להטיף לנו?

טלב אלסאנע: מה אתה רוצה להשיג?

טלב אלסאנע: מה המטרה?

חירי מג'אדלה: אני רוצה אחריות.

שלי יחימוביץ': אבל אנחנו לא בשלב הזה בכלל.

טלב אלסאנע: יש הצעת חוק, מה הנושא הזה?

שלי יחימוביץ': אנחנו בהכנה לקריאה שנייה ושלישית, לא בשאלה האם לפרק או לא.

מוחמד ברכה: הצעות הפירוק היו שנים לפני הכרזת מועד הבחירות.

מוחמד ברכה: מה זה שייך?

שלי יחימוביץ': סליחה, הצעה לפירוק דליה ועוספייה הגשתי בשבוע הראשון שלי כחברת כנסת בכנסת הזאת.

שלי יחימוביץ': לא היו בחירות.

שלי יחימוביץ': זו פשוט השמצה.

חירי מג'אדלה: לא השמצתי.

חירי מג'אדלה: אני מדבר על האווירה דהיום.

שלי יחימוביץ': מה זה מעניין אותי האווירה דהיום?

שלי יחימוביץ': החוק הזה יושב כבר שנתיים וחצי ומחכה.

חירי מג'אדלה: למה את מתווכחת אתי?

חירי מג'אדלה: את יודעת שהחוק לבחירה ישירה לראש ממשלה, במשך חמש שנים היו שלושה ראשי ממשלה - - -

שלי יחימוביץ': אני לא מתווכחת.

שלי יחימוביץ': אני אומרת עובדות, ואתה מעליב אותנו.

שלי יחימוביץ': אדוני היושב ראש, הוא משמיץ אותנו.

אופיר פינס-פז: מותר להשמיץ אתכם.

אופיר פינס-פז: מה קרה?

אופיר פינס-פז: אנחנו קדושים?

אופיר פינס-פז: מותר למתוח ביקורת.

אופיר פינס-פז: אני מציע לא להתרגש מקצת ביקורת.

חירי מג'אדלה: אנחנו באים לקרוא לפירוק בגלל היעדר אחריות של משרד הפנים על האיחוד.

חירי מג'אדלה: אני אומר את האמת.

חירי מג'אדלה: אנחנו יודעים שכשרצה המדינה כולה לקראת בחירה ישירה של ראש ממשלה, משנת 96' עד 2001 היו שלוש ממשלות ושלושה ראשי ממשלות כי רצנו לדבר מסוים.

חירי מג'אדלה: אני אומר שצריך לבדוק את זה חכם.

חירי מג'אדלה: אני לא נגד פירוק ולא בעד, אני אומר לעשות את זה חכם ולקחת אחריות, שלא ייהרס היישוב שלי.

אופיר פינס-פז: לוקחים אחריות.

חירי מג'אדלה: לא קיבלתי שירותים אלמנטאריים לבני משפחתי, שהקטן בהם בן 19.5: לא תרבות, לא ספורט, לא שעות פנאי.

אופיר פינס-פז: ועכשיו אתה מקבל?

חירי מג'אדלה: אני רוצה שהוועדה הזאת תמליץ בפני משרד הפנים, ועל כל מהלך אשר תעשה או לא תעשה תיקח אחריות על העיר הזאת.

טלב אלסאנע: מה אתה רוצה להגיד?

חירי מג'אדלה: שתיקח אחריות על העיר.

אופיר פינס-פז: לוקחים אחריות.

אופיר פינס-פז: תודה.

אופיר פינס-פז: ראש עיריית הכרמל לשעבר, בבקשה.

רמזי חלבי: קודם כול, אני תוהה מדוע הגרסה הראשונה, שהעלינו בדיונים הקודמים, נעלמה מהצעת החוק.

רמזי חלבי: כלומר, בחירות יתקיימו שלושה חודשים לאחר נובמבר – זה מה שהיה.

רמזי חלבי: אמרתם שתי גרסאות: האחת שלושה חודשים והשנייה שישה חודשים.

רמזי חלבי: עכשיו אנחנו רואים שיש רק 180 יום.

נאדיה חילו: עד שישה חודשים.

רמזי חלבי: אם זה בסמכותו של שר הפנים זה יהיה שישה חודשים.

רמזי חלבי: נעלמה הגרסה הראשונה של בחירות אחרי שלושה חודשים.

אופיר פינס-פז: אני לא זוכר שהייתה גרסה כזאת.

אופיר פינס-פז: ההתרשמות שלנו היא שהפירוק צריך לקחת כשישה חודשים.

אופיר פינס-פז: אגב, זה לא יכול להיות שרירותי.

אופיר פינס-פז: כתוב לשר הפנים שאם ייגמר לפני המועד הזה הוא צריך להקדים בחירות.

אופיר פינס-פז: אפשר לפנות לבג"ץ אם הוא לא יעשה את זה.

רמזי חלבי: אמרנו שבמסגרת השישה חודשים לפירוק יהיו שלושה חודשים עד הבחירות ושלושה חודשים – אולי פלוס עוד שבועיים-שלושה – יהיו עם ראשי הרשויות שייבחרו, ולא משנה מי ייבחר.

אופיר פינס-פז: אני מבקש, אני יודע שיושבים בחדר בעיקר פוליטיקאים מקומיים, ואני מכבד את העניין הזה, אבל אני מבקש שההערות לא יהיו רק מתי יהיו הבחירות אלא לגוף ההצעה בנושאים שהם מאוד חשובים לעתיד של היישובים.

רמזי חלבי: ההערה שלי נובעת מהדיון הקודם.

רמזי חלבי: דבר שני, ראש רשות מכהן יסיים את תפקידו במועד, כדי לא להשפיע על תוצאות הבחירות.

רמזי חלבי: כלומר, אם ימונה מפרק או ממלא מקום או כל כינוי אחר, הוא יהיה אחראי על העירייה מאל"ף ועד ת"ו, ולא ימשיך לכהן שום פוליטיקאי מעבר לתאריך הקובע.

רמזי חלבי: אני מדבר על עמדת דלית אל כרמל ועמדת - - -

אופיר פינס-פז: אני לא מבין את ההערה שלך.

אופיר פינס-פז: בשני הנוסחים שנמצאים פה, גם הנוסח של משרד הפנים וגם הנוסח של הוועדה, אין אופציה שראש הרשות יהיה בפירוק ראש רשות.

אופיר פינס-פז: אין אופציה כזאת, אז אתה רוצה עוד פעם להגיד שאין?

רמזי חלבי: הערה שלישית ואחרונה, שגם היא מתואמת עם כל הגופים שעוסקים בעניין, זה בנושא הסיוע לרשויות כדי שלא נתחיל עם רשויות קורסות.

רמזי חלבי: אלה שלוש הנקודות המרכזיות שאני רוצה להדגיש.

אופיר פינס-פז: אני מודה לך מאוד.

אופיר פינס-פז: חברים, נשמע עוד הערות של תושבים, ברבע ל-11:00 אנחנו נפרדים מהתושבים.

אופיר פינס-פז: יש פה שלושה יישובים, שלוש הצעות חוק ושני נוסחים ואני לא מוכן שנתבלבל בעניין הזה.

אופיר פינס-פז: ההצבעה תהיה רק בנוכחות חברי הכנסת ונציגי הממשלה.

אופיר פינס-פז: עד רבע ל-11:00 הבמה שלכם.

אופיר פינס-פז: בבקשה.

בהיג' מנסור: אני מבקש להציג את העמדה של ועדת הפירוק העממית של עוספייה.

בהיג' מנסור: אנחנו מבקשים שהפירוק ימשך לא יאוחר מחצי שנה.

בהיג' מנסור: המפרק יהיה גורם חיצוני שלא קשור לגורמים ממשלתיים או משרדי ממשלה.

בהיג' מנסור: הוועדה העממית לפירוק מבקשת להיות חלק מקבוצת הפירוק כדי שתוכל לדאוג לאינטרסים של כוח אדם, תקציבים ונכסים.

בהיג' מנסור: דבר אחרון הוא נושא מענק הפירוק.

אופיר פינס-פז: רוב ההצעות לא יתקבלו.

אופיר פינס-פז: בבקשה, סמיח אבו מוך.

אופיר פינס-פז: חברים, אני מבקש הערות יותר אובייקטיביות ופחות אינטרסנטיות.

סמיח אבו מוך: עיינתי עיון רב בהצעה בפני הוועדה ושמתי לב ששר הפנים עומד למנות מפרק בתחילת דצמבר.

סמיח אבו מוך: מאוד חשוב לנו להקפיד על כך, היות שהסטטוס של בקה-ג'ת שונה מהסיטואציה של דליה-עוספייה ושגור מאחר שישנם ראשי רשויות מכהנים כעת.

סמיח אבו מוך: חשוב שראש הוועדה הממונה לא יהיה המפרק מטעם משרד הפנים, כי הוא כבר מזוהה ונוטה לצד זה או אחר.

סמיח אבו מוך: לשם האובייקטיביות חשוב להקפיד על כך.

סמיח אבו מוך: תודה.

אופיר פינס-פז: תודה רבה.

תומר רוזנר: בישיבה הקודמת עלתה הסוגיה שהמקרה של בקה-גת שונה מהמקרים האחרים, מכיוון שהם נמצאים בעיצומה של תוכנית הבראה.

תומר רוזנר: עלתה השאלה האם רצוי לקטוע את תוכנית ההבראה של בחירות עכשיו.

תומר רוזנר: עמדת הממשלה הייתה – ממה שהבנתי בפעם הקודמת - שצריך לפחות לסיים את תוכנית ההבראה לפני שעושים בחירות.

תומר רוזנר: גם יושב ראש הוועדה הממונה התבטא כך.

אופיר פינס-פז: עד כמה שאני זוכר תוכנית ההבראה מסתיימת במחצית 2009.

יהודה זימרת: היא מסתיימת ביולי 2009.

יהודה זימרת: היכולת לדעת אם עמדו בתוכנית ההבראה היא חודשים אחרי.

יהודה זימרת: למעשה, זה שנתיים.

טלב אלסאנע: אבל זאת תוכנית הבראה לרשות שהולכים לפרק.

טלב אלסאנע: עכשיו אנחנו מדברים על פירוק האיחוד הזה ולכן התוכנית לא תהיה רלוונטית.

אופיר פינס-פז: אבל אנחנו רוצים שאחרי ההבראה יהיה משהו שיחיה.

ערן ניצן: הוועדה גם צריכה להיות ערה לעובדה שהיישוב הזה שונה במובן הזה שיש בו ועדה ממונה.

ערן ניצן: אני חושב שזה מעמיק את ההתערבות של הוועדה בעבודת הממשלה.

ערן ניצן: באה הממשלה לוועדה ואומרת שהיא עובדת שם, לוקחת אחריות, שמה אנשים שלה והוועדה אומרת: סטופ ונכנסת לתוך זה.

אופיר פינס-פז: קודם כול, הממשלה אפילו לא העירה את זה בהערותיה.

אופיר פינס-פז: מי שהעיר את זה, במלוא הגינותו, זה היועץ המשפטי של הוועדה.

יהודה זימרת: זו הערה פרטנית לגבי הצעת חוק ספציפית.

יהודה זימרת: הערנו אותה - - -

אופיר פינס-פז: במקום שתגידו כל הכבוד לוועדה שמעלה את הסוגיה ושמה אותה על השולחן, שכחתם, התעלמתם - - -

יהודה זימרת: היינו ממלאים נאמנה את תפקידנו ומביאים את זה בפני הוועדה בהצעה הפרטית, לא בדיון הכולל.

אופיר פינס-פז: בסדר.

אופיר פינס-פז: אני לא בא לנזוף, אבל אל תנזפו בנו.

אופיר פינס-פז: בבקשה אדוני, ראש המועצה לשעבר.

פהמי חלבי: לא הייתי בתחילת הדיון בגלל הפקקים בדרך, ואני מניח שדיברו על זה.

פהמי חלבי: צריך להבין שביישובים המצב בלתי נסבל: אין משכורות, אין שירותים, זה הגיע למצב שאנשים סובלים יום-יום.

אופיר פינס-פז: ביישובים שלכם, שמענו שבבאקה המצב יותר טוב.

פהמי חלבי: אני מדבר על דליה ועוספיה.

פהמי חלבי: לפי הבנתי, לא צריך לקשור בין תאריך הבחירות לבין הפירוק.

פהמי חלבי: בחירות צריך לקיים כמה שיותר מוקדם כדי להוריד את אי-הוודאות, את המצב הלא טוב, את הרכילויות, את המאבקים, את כל מה שקורה ביישובים.

פהמי חלבי: הרי המטרה שלכם היא להביא לטובת היישובים.

פהמי חלבי: מפרק יכולים למנות מיידית, שיתחיל לפעול לפירוק שני היישובים, ותתחיל מערכת בחירות מיידית ומי שייבחר ילך עם המפרק.

פהמי חלבי: מה הבעיה?

פהמי חלבי: כל הפוליטיקאים המקומיים יכולים להתמודד – דרך אגב, אני לא מתמודד.

אופיר פינס-פז: אני תמיד חשבתי שהפוליטיקה היא עבור התושבים.

אופיר פינס-פז: לפעמים אני מרגיש שהתושבים הם עבור הפוליטיקה.

אופיר פינס-פז: בואו לא נתבלבל – יש קודם כול תושבים ואחרי זה פוליטיקה.

פהמי חלבי: במדינה שלנו כל ישראלי הוא פוליטיקאי.

פהמי חלבי: לכן, אני מבקש לגרום שהבחירות יתקיימו בלי קשר לפירוק, תוך שלושה חודשים.

אופיר פינס-פז: תודה.

אופיר פינס-פז: בבקשה, אדוני.

אחמד בדראן: אדוני היושב ראש, חברי כנסת נכבדים, מוזמנים נכבדים, סוף-סוף אנחנו רואים אור בקצה המנהרה שבה אנחנו יורדים מעל האוניה בים סוער מאוד.

אחמד בדראן: אני רוצה להוסיף לדברי מר מג'אדלה, קודם כול שהתושבים יישאו באחריות ואחר כך גם משרד הפנים יישא באחריות.

אופיר פינס-פז: תודה.

אופיר פינס-פז: בבקשה, אדוני.

מוסטפא חסארמה: רציתי להעיר לדברים של נציגי האוצר והפנים, אשר דואגים לתושבים ודואגים לעובדים.

מוסטפא חסארמה: הייתי אומר להם למה לא דאגו לכפר ביענה, שהיה מאוזן, למה לא דאגו לזה קודם?

מוסטפא חסארמה: אחרי תוכנית ההבראה ואחרי ועדה קרואה הדבר היה הולך כסדרו בתוך הכפר הזה.

מוסטפא חסארמה: לא דאגו לא לאחד אותו ולהפיל עליו את החובות של שתי המועצות האחרות.

מוסטפא חסארמה: למה לא דאגו לזה קודם?

מוסטפא חסארמה: היום אומרים שדואגים לתושבים ולעובדים?

נאדיה חילו: תודה.

נאדיה חילו: בבקשה, אדוני.

זוהיר לחאם: אני חושב שכל הוויכוחים סביב הטכניקה של פירוק היישוב חשובים מאוד, אבל העיקרון הוא פירוק האיחוד.

זוהיר לחאם: כמובן, לערוך בחירות כמה שיותר קרוב זה עדיף, אבל אם הדבר צריך באמת ובתום לב הארכה של כמה חודשים - זה לא יפגע בכלום.

זוהיר לחאם: לעניין ההערה של חברי, ג'מאל מג'אדלה, הוא מתכוון לטובת התושבים וכל היישובים שהולכים להתפרק ולהתהוות מחדש, שתהיה אחריות גם של משרד הפנים וגם של הרשויות החדשות.

נאדיה חילו: תודה.

נאדיה חילו: בבקשה, אדוני.

שאקר אבו חמוד: אני מבקש להגיד לוועדה המכובדת שראש העיר לא הצליח להגיע מטעמי בריאות.

שאקר אבו חמוד: הוא אושפז לפני שלושה ימים.

נאדיה חילו: אנחנו מאחלים לו החלמה מהירה.

שאקר אבו חמוד: ראש העיר לא חוזר בו מעמדתו בנושא פירוק האיחוד ומבקש לבחון מחדש את טובת היישובים והתושבים.

שאקר אבו חמוד: אנחנו סבורים שההצעה שהוא הגיש בישיבה הקודמת היא הכי טובה.

נאדיה חילו: אולי תזכיר מה ההצעה, כי חלק מהחברים לא היו בדיון הקודם.

שאקר אבו חמוד: אנחנו חושבים שאם נחזור על אותה טעות שנעשתה ב-2003 כשהכריזו על האיחוד ומיהרו לאחד את שני היישובים בלי תוכנית זה יפגע בשני היישובים וגם בתושבים.

שאקר אבו חמוד: ולכן אנחנו מבקשים מהוועדה המכובדת לבחון מחדש את הצעתו של ראש העיר בעניין הפירוק ולהביא אותה להסכמה כללית.

נאדיה חילו: תודה.

נאדיה חילו: בבקשה, אדוני.

עבאס טיטי: אני מבקש שהבחירות יהיו תוך שישה חודשים.

עבאס טיטי: אני מאמץ את ההצעה שתהיה אפשרות, אפילו אם הבחירות יהיו במסגרת הזאת של שישה חודשים, שהמלווה ילווה את ראש המועצה שייבחר.

עבאס טיטי: תודה.

נאדיה חילו: תודה.

נאדיה חילו: בבקשה, אדוני.

ג'מאל שעבאן: קראתי את הצעת החוק ואני לא מוצא כאן פתרון לסוגיה אפשרית.

ג'מאל שעבאן: דיברו על פירוק הזכויות והחבויות של שלוש הרשויות.

ג'מאל שעבאן: השאלה שלי היא: אחרי היום הקובע, 1 בדצמבר, מה יהיה עם הכספים ומיסי הארנונה?

ג'מאל שעבאן: לאן הם יעברו ואיפה ישולמו?

ג'מאל שעבאן: לא מצאתי פתרון.

נאדיה חילו: בדיון הקודם ובתחילת הדיון היום כל הסוגיות של מצבת העובדים, של החובות ושל הכספים נדונו.

נאדיה חילו: גם משרד הפנים התייחס לזה, גם חברי הכנסת וגם הדוברים, שזו אחת הסוגיות שזקוקות לפתרון.

נאדיה חילו: זו סוגיה מאוד חשובה שתילקח בחשבון, אבל הדעה הייתה שגם אם הסוגיות האלה חשובות, שזה לא יעבור את השישה חודשים.

נאדיה חילו: זו עמדת חברי הכנסת, בניגוד לעמדת משרד הפנים, שביקש שישה חודשים פלוס פלוס.

ג'לאל אבו חסיין: נושא האיחוד היה טעות.

ג'לאל אבו חסיין: הוא נעשה בפגרה האחרונה ב-2003, ותוך חצי שעה הצביעו והחליטו על איחוד.

ג'לאל אבו חסיין: אני מאוד מבקש וקורא לכך שהבחירות תהיינה כמה שאפשר יותר מוקדם, ייבחר איש מקומי מהיישוב, הוא יציל את היישוב, יעשה למען היישוב ואני בטוח שהוא יעשה למען התושבים.

ג'לאל אבו חסיין: אני מבקש שזה יהיה כמה שיותר מוקדם, אפילו תוך פחות משלושה חודשים.

ג'לאל אבו חסיין: כמו שעשו איחוד מהר, כך יפרקו מהר.

נאדיה חילו: תודה.

נאדיה חילו: בבקשה, אדוני.

אברהים טאהא: אני רוצה לחזק את כל אלה שמאמינים שצריך להגביל את תקופת הבחירות לשישה חודשים.

אברהים טאהא: אם ניתן אופציה להארכה מעבר לזה, המפרק בעצמו יראה שאפשר למשוך את זה עד תום השישה חודשים, וזה שם את שר הפנים בפני עובדה שאין לו ברירה אלא לדחות את המועד.

אברהים טאהא: אם חברי הוועדה קובעים מראש שהבחירות והפירוק יהיו תוך שישה חודשים מכסימום או שמועד הבחירות יהיה בתום שישה חודשים, אני חושב שזה יזרז את הליך הפירוק.

נאדיה חילו: תודה.

דובר: תוכנית ההבראה התחילה לפני הבחירות בבאקה, היא יכולה להמשיך אחרי הבחירות בבאקה ואין צורך שימשיך יושב ראש הוועדה הקרואה.

דובר: תוכנית ההבראה היא תוכנית של משרד הפנים, הוא נותן הנחיות וכל ראש רשות נבחר יכול לעבוד לפי ההנחיות האלה.

חליל חלבי: אחת הבעיות שמדאיגות את התושבים היא שאנחנו משמשים פיילוטים לתרגילים ממשלתיים.

חליל חלבי: מה שקרה אצלנו באיחוד הוא שקבעו לנו איחוד מהיר, מזורז, ללא תכנון מקדים ולא ידענו מה התוצאות.

חליל חלבי: אנחנו, כתושבים, הלכנו על הניסיון ונתנו לניסיון הזה אפשרות להצליח.

חליל חלבי: לצערנו, הוא נכשל כישלון חרוץ.

חליל חלבי: המפרק צריך לבוא עם תוכנית מוגדרת איך לפרק את האיחוד ולא לבוא בצורה ערטילאית ושלומיאלית, שיעשו פירוק ואנחנו עוד פעם נשלם את המחיר.

חליל חלבי: אני גם מבקש שאותו מפרק גם יבחן מדוע נכשל האיחוד.

חליל חלבי: בסופו של דבר יש כאן מדיניות מסוימת שבעטיה הפירוק הזה נכשל וצריך לבדוק את המדיניות הזו בהקשר של ניהול, תקציבים, תכנון והתעמרות – ואני אומר את זה בעדינות - בתושבים.

חליל חלבי: כשזה ייבדק נדע בדיוק מה קרה לנו.

חליל חלבי: (10:35 היו"ר אופיר פינס-פז)

אופיר פינס-פז: תודה רבה.

אופיר פינס-פז: בבקשה, אדוני.

רפיק קדור: אני רוצה להתחיל מנקודת האיחוד, שאני חושב שאין בינינו חילוקי דעות בעניין פירוק האיחוד.

רפיק קדור: כולנו מסכימים ורוצים לפרק את האיחוד.

רפיק קדור: שרדנו ממש בכוח בחמש-שש השנים האלה.

רפיק קדור: אני רוצה לקוות שפירוק האיחוד ייעשה אחרת מהאיחוד עצמו, כי אם הוא ייעשה באותה צורה, של כפיה, לא נצא לשום מקום.

רפיק קדור: לדעתי, זה מחייב מחיקת חובות, כי אם לא תהיה מחיקת חובות ולא יינתנו מענקים אני מתאר לעצי שראשי המועצות שייבחרו יחזיקו ארבעה-חמישה חודשים ואז יהיו ועדות קרואות גם בדליה ובעוספיה.

רפיק קדור: לכן, אני מאמין, מקווה ומבקש שהמצב הזה יילקח בחשבון על מנת שנצא לדרך בטוחה וטובה, לשרת את האינטרסים של התושבים שלנו.

רפיק קדור: תודה.

אופיר פינס-פז: לגבי מחיקת חובות – לא נוכל לבצע את הפרוצדורה הזאת.

אופיר פינס-פז: אבל לגבי מענקים – הכנסנו את זה לתוך הצעת החוק.

אופיר פינס-פז: בבקשה, אדוני.

אברהים מואסי: ב-2005 אני ועוד חברים הודענו למשרד הפנים על הסכנות והאיום שפוקד את באקה וג'ת כתוצאה מהמיזוג.

אברהים מואסי: משרד הפנים עם אוזניים אטומות, לא שמע לנו.

אברהים מואסי: הצלחנו בכוחות עצמנו להשתתף בוועדת הפנים, כגאלב מג'אדלה היו היושב ראש שלה.

אברהים מואסי: המנכ"ל וכל הגורמים התריעו העניין המשיך.

אברהים מואסי: למזלנו, קיבלנו יושב ראש ועדה מהטובים בארץ, עשה מאמצים אדירים להוציא את היישוב מהבוץ - - -

קריאה: מה עשה?

קריאה: עשה איחוד תיקים.

אברהים מואסי: בכל פעם שממשלת ישראל קובעת חוקים חדשים או תוכניות ארציות שכוללות, בין היתר, את המגזר הערבי, המתכנן לא לוקח בחשבון את המצב המיוחד ביישובים הערבים.

אברהים מואסי: אנחנו לא ערוכים ביישובים שלנו לקלוט כל דבר חדש.

אברהים מואסי: צריך לבנות את זה בצורה שנקלוט את זה.

אברהים מואסי: אני בעד הפירוק.

אברהים מואסי: הפירוק הוא לא בגלל סיבות טכניות או בגלל ניהול – באקה לא רוצים את ג'ת וג'ת לא רוצים את באקה.

אברהים מואסי: זו המנטליות שלנו, זו התפיסה שלנו, שבזמנו לא לקחו אותה בחשבון.

אברהים מואסי: באקה וג'ת צריכות המון תקציבים וכסף כדי להוציא אותנו שלמים.

אברהים מואסי: תודה רבה.

אופיר פינס-פז: תודה רבה.

אדריס שאוקי: אני מציע לא להמשיך ולהתעקש על לוח הזמנים.

אדריס שאוקי: סבלנו חמש שנים, מספיק.

אדריס שאוקי: נסבול עוד שנה, אבל לא נמשיך לסבול כל החיים מהסיוט שנפל על שלושת הכפרים.

אופיר פינס-פז: מאיפה אתה?

אדריס שאוקי: אלשאגור.

טלב אלסאנע: אתה אוהב לסבול, כנראה.

אדריס שאוקי: נסבול עוד שנה ולא נסבול כל החיים מהניהול הכושל של יושב ראש הוועדה הקרואה.

אופיר פינס-פז: תודה.

אופיר פינס-פז: בבקשה, אדוני.

מוחמד ברכה: אני רוצה לומר משהו בקשר למועד הבחירות.

מוחמד ברכה: אני מקווה שהוועדה תקבע - - -

אופיר פינס-פז: תפסיקו כבר עם הבחירות, תתעסקו בתושבים ולא בעצמכם.

אופיר פינס-פז: מספיק, הבנו שאתם רוצים בחירות.

אופיר פינס-פז: חוץ מזה, מה אתם רוצים?

אופיר פינס-פז: מספיק עם עניין הבחירות, תתעסקו בסעיפים של הפירוק, תראו את הסעיפים המקצועיים.

מוחמד ברכה: אני מדבר על הפירוק.

אופיר פינס-פז: חברים, תכניסו לכם לראש: שישה חודשים מהיום יש בחירות, אם אופציה להארכה או קיצור.

קריאה: ומה לגבי באקה?

אופיר פינס-פז: נתחשב בעניין של תוכנית ההבראה שמסתיימת ביולי, שזה גם לא הבדל גדול ולכן זה גם יהיה שישה חודשים, פלוס מינוס.

אופיר פינס-פז: חברים, תודה רבה.

אופיר פינס-פז: אני רוצה להודות לכם על שיתוף הפעולה לאורך כל החודשים שבהם עסקנו בנושאים הרגישים והמורכבים האלה.

אופיר פינס-פז: אני מקווה שתחת ידנו תצא תוצאה שתייצר הזדמנות מחודשת ליישובים ולתושבים לבנות את עצמם ואת היישובים שלהם.

אופיר פינס-פז: אני מקווה שכל המתח, שלצערי ליווה את האיחודים, ירד מסדר היום.

אופיר פינס-פז: ליוויתי את הדברים האלה מקרוב לאורך כל השנים, גם כשר הפנים וגם כיושב ראש ועדת הפנים, אני מקווה שתיפתח דרך חדשה בעוספיה, דליה מג'דל כרום – שלא קיבלו את זה מהרגע הראשון – בדיר אל אסד, בביענה, בבאקה אל גרביה ובג'ת.

אופיר פינס-פז: שיהיה לכם בהצלחה.

אידריס מואסי: אנחנו רוצים להודות לך על הטיפול הרציני.

אופיר פינס-פז: תודה רבה לכולם.

אופיר פינס-פז: אני מבקש לפנות את החדר, אנחנו רוצים להתקדם בקריאת את נוסח הצעת החוק.

אופיר פינס-פז: בבקשה להקריא את נוסח החוק להצבעה, הנוסח של הוועדה.

אופיר פינס-פז: בכל מקום שיש נוסח אחר, אנחנו מכריעים בהקראה ואחר כך מצביעים על הנוסח.

אופיר פינס-פז: בבקשה.

תומר רוזנר: נתחיל בהקראה של עיר הכרמל.

מיטל מלכיאל: " ביטול איחוד עיריית עיר כרמל.

מיטל מלכיאל: בחוק זה "בחירות" – בחירות למועצה המקומית לראש המועצה המקומית.

מיטל מלכיאל: "המועד הקובע" – יום א' בחשון התשס"ד (27 באוקטובר 2003); "הממונה" – הממונה על פירוק הרשות המאוחדת, שמונה לפי הוראות סעיף 5; "הרשות המאוחדת" – עיריית עיר כרמל; "יום הפירוק" – יום ד' בכסלו התשס"ט 01 בדצמבר 2008); "השר" – שר הפנים; "השבת מעמדן של דלית אל כרמל ועוספיה" - דלית אל כרמל ועוספיה (בחוק זה – המועצות המקומיות) יהיו מועצות מקומיות במעמד שהיה להן במועד הקובע, ויחולו עליהן, החל מיום הפירוק, כל הוראות הדין שחלו עליהן במועד האמור, בשינויים המפורטים בחוק זה (בחוק זה – המועצות המקומיות)".

תומר רוזנר: פה יש הבדל, כי ההצעה של משרד הפנים היא שישה חודשים לפחות, ופה ההצעה היא שישה חודשים פלוס שלושה או מינוס שלושה.

אופיר פינס-פז: אני רוצה להציע, בעקבות ההערות ששמענו, 180 יום, ולשר הפנים תהיה סמכות של 30 יום פלוס מינוס – לא 90 יום.

אופיר פינס-פז: אתם רוצים 45 יום?

אופיר פינס-פז: אני מוכן.

יהודה זימרת: הייתה הצעה של שר הפנים, אני צריך לראות אם אנחנו מגישים הסתייגות.

אופיר פינס-פז: תעשו מה שאתם רוצים בנוגע להסתייגויות.

אופיר פינס-פז: אני שואל אם אתם רוצים בנוסח הזה 30 או 45 יום.

יהודה זימרת: יש לנו גם בחירות, המשרד יהיה עסוק בעוד דברים.

אופיר פינס-פז: בסדר, 45 יום, פלוס מינוס.

אופיר פינס-פז: בבקשה להמשיך.

מיטל מלכיאל: "בחירות" - הבחירות למועצות המקומיות יתקיימו ביום ג' האחרון שלפני תום 180 הימים מיום הפירוק, והשר רשאי להקדים את מועד הבחירות האמורות או לדחותו, לכל היותר ב-45 ימים נוספים".

אופיר פינס-פז: קיצרתי מ-90 יום ל-45 יום.

אופיר פינס-פז: 180 יום פלוס שלושה חודשים או מינוס שלושה חודשים – זה מה שהיה בהצעת החוק המקורית של הוועדה.

אופיר פינס-פז: בעקבות הדיון החלטתי לקצר את זה ל-180 יום, פלוס מינוס 45 יום ולא 90 יום.

אופיר פינס-פז: זאת אומרת, אפשר יהיה לקצר בחודש וחצי או להאריך בחודש וחצי.

אופיר פינס-פז: אני מציע להגביל גם בקיצור, כדי שלא תהיה אנדרלמוסיה, שלא יעשו מניפולציה.

אופיר פינס-פז: יחליטו שעושים בחירות מחר – לא רוצה.

אופיר פינס-פז: אנשים צריכים לדעת, לא צריך להשאיר אותם באי-ודאות.

אופיר פינס-פז: המרווח של 45 יום למעלה או למטה לא מעלה ולא מוריד.

אופיר פינס-פז: אם יש נושא מכריע תקוע וצריך לסיים אותו, זה נותן את זה.

אופיר פינס-פז: ההערכה שלי היא שלא יעשו שימוש בסעיף הזה, אלא אם כן יש נושא מאוד מרכזי.

אחמד טיבי: אנחנו קובעים שישה חודשים.

אחמד טיבי: למה לא ארבעה?

אופיר פינס-פז: אני לא רוצה לעשות משהו לא אחראי.

אופיר פינס-פז: עזבו את הפוליטיקאים, אז יהיו עוד חודשיים.

אופיר פינס-פז: אני רוצה שלא ניכשל בדבר המרכזי.

אופיר פינס-פז: אנחנו מפרקים רשויות, זו אחריות גדולה.

אופיר פינס-פז: ישאלו אותנו בעוד שנה או זה הצליח או נכשל.

אופיר פינס-פז: יהיו תמיד כאלה שירצו להגיד שזה נכשל, אתה צריך לבוא בידיים נקיות והשיקולים האישיים של חברים בחוץ לא מעניינים אותי.

אופיר פינס-פז: אנחנו קובעים בחירות, זה הדבר המרכזי.

אופיר פינס-פז: אנחנו קובעים אותן בתוך שישה חודשים כדי להיות בטוחים שהתהליך יהיה תהליך רציני ואחראי ולא פזיז.

אופיר פינס-פז: בשוליים נותנים אפשרות לקצר או להאריך ב-45 יום.

אחמד טיבי: זה שישה חודשים מ-1 בדצמבר?

אופיר פינס-פז: שישה חודשים מיום שהחוק עובר ברשומות.

קריאות: לא, לא.

אופיר פינס-פז: 1 בדצמבר, אתה צודק, כי משרד הפנים צריך פרק זמן כדי למנות את האנשים.

אופיר פינס-פז: אנחנו לא רוצים שיהיה ואקום.

זהבה גלאון: זה אומר ש-1 בדצמבר ראש העיר הממונה מפסיק לכהן כממונה, ממנים מפרק - - -

תומר רוזנר: זה לא אומר את זה במפורש.

תומר רוזנר: ראשי הערים הנבחרים בוודאי מפסיקים לכהן; ראשי הערים הממונים ימשיך לכהן.

אופיר פינס-פז: אנחנו עדיין לא הגענו לזה.

זהבה גלאון: אני רוצה הבהרה לגבי התאריכים.

זהבה גלאון: שישה חודשים מ-1 בדצמבר, זה אומר 1 ביוני.

אופיר פינס-פז: יום שלישי הראשון הקרוב ל-1 ביוני.

זהבה גלאון: אם אותו מפרק הצליח, בשיתוף פעולה עם התושבים ותוך התחשבות בזכויות העובדים, לסיים את הפירוק תוך שלושה חודשים, האם ניתנת לו אופציה להקדים את מועד הבחירות?

זהבה גלאון: אני שואלת אם יש אופציית גמישות.

אופיר פינס-פז: יש שתי אפשרויות.

אופיר פינס-פז: אם הם מסיימים לפני הזמן באופן משמעותי, הסוגיה תבוא בפני שר הפנים, והוא יצטרך להחליט האם הוא מקדים את מועד הבחירות.

אופיר פינס-פז: כמובן שיהודה יגיד לך שיש הסדרים וצריך - - -

יהודה זימרת: צריך להחליט 100 מראש.

אופיר פינס-פז: הסבירות מאוד נמוכה שדבר כזה יקרה.

אופיר פינס-פז: נגיד שגמרו את הליכי הפירוק באפריל ויש זמן עד יוני, אני ימשיכו לנהל את ענייני הרשות עוד חודשיים.

אופיר פינס-פז: אז מה יקרה?

זהבה גלאון: בסדר.

מיטל מלכיאל: "תקופת מעבר" – בכפוף להוראות חוק זה, הרשות המאוחדת תמשיך להיות אישיות משפטית הכשרה לכל חובה, מיום הפירוק ועד לתחילת כהונתן של המועצות המקומיות וראשי המועצות המקומיות לפי המועד המאוחר מביניהם, (להלן – תקופת המעבר)".

תומר רוזנר: פה מגיע ההבדל העיקרי, לגבי הוועדה הקרואה והממונה.

תומר רוזנר: צריך להחליט.

אופיר פינס-פז: בעקבות ההסברים ששמעתי פה אני נוטה לוועדה קרואה.

אופיר פינס-פז: ממונה הוא ועדה קרואה של אדם אחד; ועדה קרואה של חמישה, שיש לה יושב ראש וארבעה חברים, נראה לי יותר סביר בהתנהלות.

אופיר פינס-פז: אני קצת מפחד מאדם אחד, מול מי הוא צריך לתת דין וחשבון?

אופיר פינס-פז: נטיית הלב שלי היא ללכת לממונה פלוס ארבעה ולא ממונה יחיד, אבל זה יהיה איך שתחליטו.

זהבה גלאון: יש היגיון בלא לסרבל.

זהבה גלאון: אני חושבת שאם מקבלים את העיקרון – ולדעתי זו נקודת המוצא - שהמפרק הוא חיצוני - - -

אופיר פינס-פז: אין מושג כזה.

אופיר פינס-פז: אני גם לא מבין ממה החשש.

זהבה גלאון: החשש הוא שמי שכרגע מכהן כראש המועצה המאוחדת ישמש כמפרק של המועצה.

אופיר פינס-פז: אבל זה לא קיים.

אופיר פינס-פז: ראש העיר בעיר הכרמל מסיים להיות ראש עיר ב-1 בדצמבר.

זהבה גלאון: מי אמר את זה?

זהבה גלאון: אני רוצה להבין שב-1 בדצמבר ראש המועצה המכהן לא יהיה המפרק.

תומר רוזנר: זה מה שכתוב בסעיף 4.

אופיר פינס-פז: ואם הוא ימנה אותו?

תומר רוזנר: הוא יכול.

אופיר פינס-פז: אז צריך לכתוב באופן מפורש שהדבר הזה לא יכול לקרות.

זהבה גלאון: כדי למנוע סרבול, כדאי לא למנות ועדות שתפרקנה אלא שיהיה אדם אחד.

אופיר פינס-פז: אני מפחד מזה.

מוחמד ברכה: אתה צודק.

אחמד טיבי: אנחנו מקבלים את זה.

זהבה גלאון: טוב, קיבלתי את זה.

נאדיה חילו: לעניין התאריכים - - -

מוחמד ברכה: תכתוב שבעה חודשים אבל בלי "פלוס מינוס".

אופיר פינס-פז: הצעתי את זה כי אף אחד מאתנו עוד לא פירק, ואף אחד עוד לא פירק לפי החוק הזה, ואני חושב שצריך מינימום של גמישות.

אופיר פינס-פז: קיצרתי מ-90 יום ל-45 יום אחרי ששמעתי את החברים.

מוחמד ברכה: מעבר לשישה חודשים?

אופיר פינס-פז: גם מתחת וגם מעבר.

אופיר פינס-פז: מכסימום זה יהיה עוד חודש וחצי, מה קרה?

מוחמד ברכה: אם זה מוגדר זה בסדר.

נאדיה חילו: כשהעלית את הסעיף הזה ואמרנו שזה יהיה שישה חודשים ותהיה סמכות לקצר או להאריך ב-45 יום, לא הייתי ערה לכך שזה מ-1 בדצמבר, חשבתי שזה מ-1 בנובמבר.

נאדיה חילו: כלומר, זה מאריך בחודשיים.

נאדיה חילו: דבר נוסף, כולנו צריכים לדעת שתהליך הבחירות התחיל שם כבר לפני כמה חודשים.

נאדיה חילו: הם מתארגנים, יש בלגן.

נאדיה חילו: כל המועמדים לרשויות ולרשימות בכל חמשת היישובים היו פה.

נאדיה חילו: אני אומרת שצריך לסיים את זה כמה שיותר מוקדם.

נאדיה חילו: אמנם פורמלית זה מ-1 בדצמבר, אבל אני מציעה לתחום את זה לשישה חודשים, כלומר ללכת על חמישה חודשים ועוד חודש אופציה.

נאדיה חילו: עד שישה חודשים.

אופיר פינס-פז: תודה.

אופיר פינס-פז: חבר הכנסת שנאן, בבקשה.

שכיב מוראד שנאן: אגיד לך ממה אני פוחד, יכול מחר לבוא מישהו שיציע הצעת תיקון לחוק הזה.

אופיר פינס-פז: לא נראה לי.

זהבה גלאון: אין מצב.

אופיר פינס-פז: איך?

אופיר פינס-פז: חוזרים בסוף פברואר.

זהבה גלאון: טכנית אין אופציה כזאת.

שכיב מוראד שנאן: זה יהיה אחרי הבחירות לכנסת.

זהבה גלאון: אני יכולה להרגיע אותו למה טכנית אין אופציה כזאת.

שכיב מוראד שנאן: אני עדיין ברשות דיבור.

שכיב מוראד שנאן: אנחנו נמצאים במערכת בחירות ביישובים האלה כבר כמה חודשים לפחות, מאז שהיה ברור שהפירוק הולך להתבצע.

שכיב מוראד שנאן: המצב צריך להיות ברור.

שכיב מוראד שנאן: יהודה זמרת יודע שהסיפור הזה כל כך פשוט.

יהודה זימרת: לא אמרתי שהוא פשוט, אמרתי שנשלים אותו בזמן.

שכיב מוראד שנאן: דיברת על כונס נכסים – הורדנו; את נושא הנושים - הורדנו.

שכיב מוראד שנאן: אלא דברים הגיוניים, שאתה צודק בהם.

שכיב מוראד שנאן: בגדול, לעשות את התהליך הזה בכמה חודשים - אתה יודע שזה מאוד סביר.

שכיב מוראד שנאן: זה דורש ממך קצת השקעה.

שכיב מוראד שנאן: זה צריך להיות מתוחם.

שכיב מוראד שנאן: אם אתה רוצה להיות נדיב אתם ב-45 ימים, תקצר את השישה חודשים לארבעה.

אופיר פינס-פז: תודה.

אופיר פינס-פז: חבר הכנסת ברכה, בבקשה.

מוחמד ברכה: אני מציע שישה חודשים והפלוס הוא עוד חודש, כי 45 יום זה אמצע יולי, שזה חופשות.

מוחמד ברכה: לכן, אני מבקש שזה יהיה עד סוף יוני.

שכיב מוראד שנאן: ברוח הדברים של חברת הכנסת גלאון, ארבעה חודשים לפירוק, ואם תתעורר בעיה להוסיף, ואז אנחנו עדיין בתחום השישה חודשים.

זהבה גלאון: הבחירות לכנסת הם ב-10 בפברואר.

זהבה גלאון: הכנסת לא חוזרת לתפקד עד כינון ממשלה.

זהבה גלאון: יש פרק זמן של כחודש וחצי, ואז אנחנו מגיעים לאפריל.

זהבה גלאון: ברגע שיש מועד לבחירות ביוני, אי-אפשר לשנות.

אופיר פינס-פז: אני לא יכול להמשיך הדיון הפילוסופי הזה, אין לו סוף.

אופיר פינס-פז: יש הסכמה על ועדה ממונה.

מיטל מלכיאל: "מינוי ועדה ממונה 2א.

מיטל מלכיאל: כהונת ראש העיריה והמועצה של הרשות המאוחדת תסתיים ביום כניסתו לתוקף של חוק זה ושר הפנים ימנה ועדה ממונה למילוי תפקידי ראש העיריה והמועצה, אשר תכהן עד לתחילת כהונתן של המועצות המקומיות וראשי המועצות המקומית לפי המועד המאוחר מביניהם, שיבחרו במועד הבחירות לפי סעיף 3.

מיטל מלכיאל: הוראות סעיף 145 לפקודת העיריות יחולו - - - "

אחמד טיבי: פה צריך להוסיף את הסייג שהשר לא יכול למנות את ראש העירייה, לא הנבחר ולא הממונה, כמפרק או חבר בוועדה.

אופיר פינס-פז: נעשה את זה אחרת.

אופיר פינס-פז: אני רוצה לקבוע בחוק – זה גם תקדים חשוב לדברים אחרים - שראש הוועדה הקרואה וראש הוועדה הקבועה לא יוכלו להיות מתושבי המקום.

יהודה זימרת: זה הנוהג שאנחנו נוהגים, אבל ראוי לכתוב אותו.

מוחמד ברכה: לא צריך להיות סעיף בחוק בשביל זה.

יהודה זימרת: אתמול בוועדה עבר חוק שמונע ממי שכיהן בוועדה ממונה להתמודד בבחירות הבאות.

זהבה גלאון: מדברים על הפירוק.

יהודה זימרת: אין לי בעיה.

הראל גולדברג: בכל מקרה פקיעת הכהונה זה ב-1 בדצמבר.

אופיר פינס-פז: שני ראשי הרשויות הנבחרים לא יהיו בשום וריאציה בעניין, נקודה, וגם לא חברי מועצה.

אופיר פינס-פז: נמשיך בקריאה.

תומר רוזנר: אנחנו מורידים את סעיף 5 אצלנו שמדבר על הממונה.

תומר רוזנר: לא קוראים אותו כי הוא לא רלוונטי.

מיטל שוורץ: "ביטול הרשות המאוחדת 5.

מיטל שוורץ: בתום תקופת המעבר תבוטל הרשות המאוחדת ותחדל להיות אישיות משפטית".

יהודה זימרת: הובהר שפקיעת הכהונה היא ב-1 בדצמבר ולא מיום פרסום החוק?

אופיר פינס-פז: כתוב: בתום תקופת המעבר.

מיטל מלכיאל: "סמכות השר 6.

מיטל מלכיאל: השר יפעל, בכפוף להוראות חוק זה, לחלוקת נכסיה, זכויותיה, חובותיה והתחייבויותיה של הרשות המאוחדת בין המועצות המקומיות ולהסדרת כל עניין אחר הדרוש לשם ביטולה וכדי להבטיח את רציפות השלטון המקומי בתחומן של המועצות המקומיות, בהתחשב ככל האפשר - - - "

תומר רוזנר: "בתושבים, בעובדים ובנושים".

יהודה זימרת: אנחנו התנגדנו לתוספת.

יהודה זימרת: ברגע שאנחנו מכניסים את זה הנושים מקבלים מעמד ואני - - -

אופיר פינס-פז: אני הולך לפי הנוסח של יהודה זימרת.

אופיר פינס-פז: נתתם לשר, בואו לא נכביד.

מיטל מלכיאל: "השר יקבע בצו הוראות בכל עניין הנוגע לשינויים הנובעים מביטול הרשות המאוחדת והקמת המועצות המקומיות הנדרש כדי להבטיח את ביצועו ולרבות בנושאים הבאים: חלוקת הנכסים, הזכויות החובות וההתחייבויות, לרבות זכויות מוחשיות ושאינן מוחשיות, וכן התחייבויות מותנות, עתידיות, ידועות ובלתי ידועות, שערב תקופת המעבר היו של הרשות המאוחדת, לרבות תשלומי חובה שהוטלו כדין על ידי הרשות המאוחדת וטרם נגבו בין המועצות המקומיות, ואלו יהיו לקניין המועצות המקומיות כפי שיורה השר; קביעת המועצה המקומית, אשר תהיה חליפתה של הרשות המאוחדת בכל הליך משפטי שהיה תלוי ועומד במועד הקובע, מטעם הרשות המאוחדת או נגדה, וכן כל עילה להליך משפטי כאמור שהייתה קיימת באותה עת, לרבות לעניין ארנונות, אגרות היטלים, דמי השתתפות ותשלומי חובה אחרים שערב תקופת המעבר היו של הרשות המאוחדת; קביעת המועצה המקומית אשר תדון בהמשך ההליכים שהיו תלויים ועומדים לפי הרשות המאוחדת או רשות מרשויותיה או לפני ועדת ערר וקבלת של עררים ערעורים או כיוצא באלה שאדם היה רשאי להגישם ערב הקמת המועצות המקומית לרשות המאוחדת ולהאריך את המועדים להגשתם; הוראות לעניין עובדי הרשות המאוחדת.

מיטל מלכיאל: 9(א) עובד הרשות המאוחדת, אשר היה עובד אחת המועצות המקומיות במועד הקובע, ישוב להיות בתום תקופת המעבר עובד המועצה המקומית האמורה, ככל שהדבר אפשרי בנסיבות העניין.

מיטל מלכיאל: (ב) על אף האמור בכל דין ובכפוף להוראות סעיף קטן (ג) לא יהיה עובד הרשות המאוחדת, ששב להיות עובד מועצה המקומית כאמור בסעיף קטן (א) זכאי להטבת פרישה בשל המעבר האמור.

מיטל מלכיאל: (ג) הזכויות שהיו לעובד הרשות המאוחדת, ששב להיות עובד המועצה המקומית, כאמור בסעיף קטן (א), יישמרו לו ויראו אותן כזכויות הנובעות מעבודתו במועצה המקומית אליה עבר כעובד".

מיטל מלכיאל: עובדי הרשות המאוחדת שהתקבלו לאחר המועד הקובע, ובלבד שיחולו עליהם הוראות סעיפים קטנים (ב) ו-(ג) בשינויים המחויבים ושלא יפגעו להם בהסכמים קיבוציים.

שכיב מוראד שנאן: את זה השר יקבע?

יהודה זימרת: לא, אין בהוראות סעיף זה כדי לגרוע מהוראות חוק יסודות התקציב והסכמים קיבוציים.

תומר רוזנר: יהיה כתוב כך: אין בהוראות סעיף זה כדי לגרוע מהוראות חוק יסודות התקציב ומכל הסכם או הסדר קיבוצי שנערך כדין לגבי העובדים.

יהודה זימרת: צריך לקבוע בתחילת הסעיף הזה שהשר יקבע הוראות לעניין עובדי הרשות המאוחדת.

יהודה זימרת: צריך סעיף הסמכה כי אנחנו מוחקים את הממונה מהסוף, אחרי שהשר יקבע הוראות לעניין העובדים.

יהודה זימרת: ואז יהיה "ובלבד שיתקיימו הוראות אלה", וזה מה שאנחנו עושים כרגע.

יהודה זימרת: נקודה נוספת היא סעיף (א) שאומר שמי שהיה עובד הרשות המאוחדת, אשר היה עובד אחת המועצות המקומיות במועד הקובע – מי שהיה מורה, פשוט להחזיר אותו, אבל מי שהיה עובד במסגרת המנגנון, אני אמור להחזיר אותו למועצה שעבד בה.

יהודה זימרת: אני גם לא יודע עד כמה הוא רוצה לחזור למשרה שעבד בה.

יהודה זימרת: החוק הזה אומר שמי שהיה עובד של עוספיה במשרה מסוימת, יחזור להיות עובד של אותה רשות.

יהודה זימרת: המשרה שלו כבר מזמן מאויישת - - -

אופיר פינס-פז: לא, זה לא יהיה.

זהבה גלאון: מה קורה עם אלה שעובדים במועצה המאוחדת?

אופיר פינס-פז: להם צריך לדאוג עד הסוף.

זהבה גלאון: מה יהיה אתם?

זהבה גלאון: הם לא יכולים להיות תלויים באוויר.

יהודה זימרת: יעשו מכרזים פנימיים ברשויות.

זהבה גלאון: זו בעיה.

זהבה גלאון: ההצעה אומרת שמי עבד בעוספיה חוזר לעוספיה, מי שעבר בדליה חוזר לדליה.

זהבה גלאון: אבל נניח שיש עכשיו 20 עובדים בעיר הכרמל, שלא עבדו לא פה ולא פה, הם נכנסו לעבודה אחרי האיחוד - אז הם נופלים בין הכיסאות.

תומר רוזנר: מכיוון שאנחנו מורידים את הסעיף הראשון הם כבר לא חוזרים אוטומטית, כל העובדים של הרשות המאוחדת – בין אלה שעבדו קודם ובין חדשים - ייקבעו הוראות.

תומר רוזנר: בפירוקים קודמים הנוהג היה שעושים מכרזים פנימיים.

אופיר פינס-פז: ברגע ששמרנו על הזכויות שלהם, על ההסכמים הקיבוציים ואי-אפשר לפגוע בזה על פי חוק, אז מטבע הדברים הם יעבדו או בדליה או בעוספיה.

אופיר פינס-פז: בשביל זה אנחנו ממנים מפרק.

אופיר פינס-פז: הוא יחליט.

יהודה זימרת: להפיס את דעתם של חברי הכנסת אסביר; עובדי החינוך והרווחה נשארים במקומות.

יהודה זימרת: עיקר הבעיה שלנו היא עובדי המנגנון.

יהודה זימרת: מה שקורה פה זה שמספר עובדי המנגנון גדל.

יהודה זימרת: למשל, הגזברית של עוספיה הפכה להיות הגזברית של עיר הכרמל, עכשיו אני לא יודע אם אני מחזיר אותה.

יהודה זימרת: זה תפקיד סטטוטורי - - -

שלי יחימוביץ': אני לא שואלת על הגזברית של עוספיה שהפכה להיות הגזברית של עיר הכרמל, אלא על זאת שהועסקה מלכתחילה בעיר הכרמל.

אופיר פינס-פז: אני לא יכול להתחיל את הדיון על החוק מההתחלה.

אופיר פינס-פז: זה בלתי נסבל.

זהבה גלאון: תומר אמר שזה היה הנוהג, ואני מציעה לעגן את הנוהג הזה דרך החוק.

זהבה גלאון: אני חוששת שיהיה מצב של אנשים שייפלו בין הכיסאות.

אופיר פינס-פז: יש רגליים לחשש הזה או שאתה משוכנע שהדבר הזה לא יקרה?

יהודה זימרת: לא ראיתי את כל המשרות ברשויות האלה כדי להגיד.

אופיר פינס-פז: בואו נסכם שאם נמצא סעיף אז נביא אותו, ואם לא נמצא לא נביא.

אופיר פינס-פז: לא אעכב את ההצבעה בגלל זה למחר.

מיטל מלכיאל: "הוראות מעבר לעניין תקציב.

מיטל מלכיאל: השר רשאי לקבוע הוראות לעניין כל הסכומים שתוקצבו בתקציב השנתי שאושר לפי דין לרשות המאוחדת וחלוקתם בין המועצות המקומיות, ושלא הוצאו עד ביטול הרשות המאוחדת.

מיטל מלכיאל: ארנונה וחוקי עזר.

מיטל מלכיאל: צווי ארנונה, חוקי עזר, תקנות, צווים, רישיונות והיתרים שחלו לפני יום הבחירות למועצות המקומיות בתחום הרשות המאוחדת, יעמדו בתוקפם וימשיכו לחול באותו השטח כאילו הותקנו או ניתנו, לפי העניין, על ידי המועצה המקומית באותו השטח, עד שיפקעו על פי האמור בהם או על פי החיקוק שמכוחם ניתנו או עד להחלטת מועצת המועצה המקומית לבטלם או לשנותם לפי דין.

מיטל מלכיאל: איסור התקשרויות חדשות.

מיטל מלכיאל: החל ביום פרסומו של חוק זה, לא תתקשר הרשות המאוחדת, בהתקשרות אשר תקופתה, ביצועה והזכויות והחיובים על פיה הם מעבר ליום שנקבע לבחירות במועצות המקומיות לפי חוק זה, אלא באישור מראש מאת השר.

מיטל מלכיאל: איסור העסקת עובדים חדשים (א) בכפוף להוראות סעיף 9, בתקופת המעבר לא תקבל הרשות המאוחדת או המועצה המקומית עובד במועצה המקומית או ברשות המאוחדת, אלא באישור מראש מאת השר.

מיטל מלכיאל: (ב) בתקופה שמתום תקופת המעבר עד תום שנים עשר חודשים לאחר מכן לא תקבל מועצה מקומית עובד, אלא באישור מראש מאת השר.

מיטל מלכיאל: (ג) הוראות סעיף זה יחולו גם על קבלת עובדים והעסקתם באמצעות קבלן כוח אדם, כהגדרתו בחוק העסקת עובדים על ידי קבלני כוח אדם, התשנ"ו-1996".

אופיר פינס-פז: למה הכול באישור השר?

יהודה זימרת: אנחנו מאצילים.

יהודה זימרת: בחקיקה כותבים שר ואז הוא מאציל למנכ"ל, לממונים או לפי החלטה.

יהודה זימרת: אני לא יודע מי יקח את הסמכות היום.

מיטל מלכיאל: "פעילות משותפת.

מיטל מלכיאל: 13.

מיטל מלכיאל: השר רשאי לקבוע כי תפקיד, סמכות או תחום פעולה, של הרשות המאוחדת יבוצעו בשיתוף בין המועצות המקומיות.

מיטל מלכיאל: (בסעיף זה – פעילות משותפת) וכן יקבע את ההוראות הנדרשות לניהול פעילות משותפת זו, לרבות דרך ניהולה וחלוקת הסמכויות והחובות בתחום זה, בין המועצות המקומיות, חלוקת ההוצאות הדרושות להקמתה, אחזקתה וניהולה בין המועצות המקומיות וחלוקת ההכנסות בגינה.

מיטל מלכיאל: מינוי חשב מלווה 14.

מיטל מלכיאל: (א) השר ימנה חשב מלווה לכל אחת מהמועצות המקומיות בתקופת המעבר ועד לתום שנים עשר חודשים לאחר מכן ; על חשב מלווה שימונה לפי סעיף קטן זה יחולו הוראות סעיפים 142ב (ג) עד (ה), 142ג ו-142ג1.

מיטל מלכיאל: (ב) אין באמור בכדי לגרוע מסמכותו של השר למנות חשב מלווה לאחר תום התקופה האמורה בסעיף קטן (א), למועצות המקומיות בהתאם לסמכותו לפי כל דין".

אופיר פינס-פז: זה ברור שיש לו סמכות, למה צריך להוסיף את זה?

יהודה זימרת: כי תקופת המעבר היא עד 12 חודש, אפשר להבין הפוך.

יהודה זימרת: דיברנו על חשב מלווה פורטה.

יהודה זימרת: גם אחרי שהמועצה קמה צריך לאייש את תפקיד הגזבר ולעשות כל מיני פעולות, אני רוצה להקנות לחשב המלווה – אם אני רואה שהרשות לא מבצעת את התפקיד - את הסמכויות הנדרשות כדי להשלים את ההליך בתקופה של 12 החודשים.

אופיר פינס-פז: חשבים מלווים פורטה הם ברמה מקצועית מאוד גבוהה, וזה לא יזיק.

אופיר פינס-פז: זה מבטיח שבשנה הראשונה יהיו האנשים הכי טובים שיש לנו להעמיד לטובת העניין הזה.

תומר רוזנר: מספיק חשב מלווה לפי חוק.

יהודה זימרת: זו אופציה, השר יהיה רשאי.

תומר רוזנר: בגלל זה הוספתם, בצדק, את הסעיף שאין בכך כדי לגרוע מהסמכות למנות חשב מלווה.

יהודה זימרת: חשב מלווה שיש לי היום זה לצורך תוכנית הבראה, ופה אני צריך תוכנית פירוק.

תומר רוזנר: תציעו נוסח.

אופיר פינס-פז: לא, זה הנוסח שהוקרא עכשיו.

מיטל מלכיאל: "14א בסעיף תקציב משרד הפנים בחוק התקציב השנתי לשנת התקציב 2009 ייקבע תקציב שנתי במסגרת הצעת חוק כמענק הסתגלות לפירוק איחוד הרשויות (בסעיף זה – תחום פעולה בסעיף תקציב) כהגדרתה בחוק התקציב השנתי כמשמעותה בחוק יסודות התקציב, התשמ"ה-1985.

מיטל מלכיאל: (ב) שר האוצר ראשי להעניק למועצות המקומיות מענק הסתגלות לפירוק האיחוד, בכפוף לסכום שייקבע לעניין זה כאמור בסעיף קטן (א).

אופיר פינס-פז: אנחנו מקבלים את המענק.

אופיר פינס-פז: ברור שתהיה הסתייגות של האוצר בדבר זה, אבל אני מאמין שאין ברירה.

אופיר פינס-פז: אני חושב שזה יהיה חוסר אחריות להוריד את זה.

מיטל מלכיאל: "ביצוע ותקנות 15.

מיטל מלכיאל: (א) השר ממונה על ביצוע חוק זה והוא רשאי לקבוע הוראות לביצועו בכל עניין הנוגע לשינויים הנובעים והנדרשים מהשבת מעמדן של המועצות המקומיות וביטולה של הרשות המאוחדת, לרבות בעניינים אלה – (1) ניהולן של המועצות המקומיות והרשות המאוחדת מיום תחילתו של חוק זה עד תום שנים חודשים לאחר תום תקופת המעבר, ובכלל זה הוראות בעניינים אלה – (א) ההתחייבויות וההתקשרויות של המועצות המקומיות, ההליכים לביצוען ולהארכת תוקפן, ולעניין ביצוע פעולות על פי התקציב שאושר לפני יום הבחירות, לרשות המאוחדת; (ב) הוראות לענין ניהול הרשות המאוחדת והמועצות המקומית ובכלל זה בדבר התנאים והדרכים למינוים של עובדים למועצות המקומיות (2) השר רשאי לקבוע בצו את אופן קבלת תשלומים המשולמים על ידי המדינה למועצות המקומיות או לרשות המאוחדת; (3) הוראות להבטחת רציפות השלטון המקומי בתחום שיפוטן של המועצות המקומיות; (4) המועד האחרון למינויים של נושאי משרה שיש למנותם לפי הוראות כל דין; (5) סדרי הבחירות למועצות המקומיות; תקנות לפי פסקה זו שעניינן הרכב ועדת הבחירות, הרכב ועדת הקלפי והזכויות לכינויים ולאותיות של סיעות, יכול שיסטו מהוראות לפי חוק הרשויות המקומיות (בחירות), חוק הרשויות המקומיות (בחירת ראש הרשות וסגניו וכהונתם)".

תומר רוזנר: אני מתנגד לסטייה מהוראות חוק הרשויות המקומיות (בחירות).

תומר רוזנר: אין שום סיבה לסטייה מהוראות החוק.

יהודה זימרת: אסביר.

יהודה זימרת: ועדת הבחירות מורכבת מבין תושבי הרשות המקומית, אבל מאחר שאין סיעות – כי אני עושה ועדה קרואה - - -

תומר רוזנר: אבל כתבנו שזה יהיה מועצה שאין בה מועצה - חדשה.

מוחמד ברכה: איך אתה עונה על הרכב ועדת הבחירות?

תומר רוזנר: בחוק הבחירות יש הסדר שקובע מה קורה במועצה חדשה שאין בה סיעות.

תומר רוזנר: אנחנו אומרים שההוראות האלה יחולו גם כאן.

אופיר פינס-פז: מה הבעיה?

אופיר פינס-פז: איילת נגד זה?

תומר רוזנר: איילת הציעה את זה.

מוחמד ברכה: זה סביר.

מוחמד ברכה: להתייחס למועצה כמועצה חדשה.

הראל גולדברג: אין כללים של הכנת תקציב בתקנות.

הראל גולדברג: זה נשמט, צריך להכניס את זה.

תומר רוזנר: יש סעיף מיוחד לתקציב בחוק.

תומר רוזנר: קראנו שהשר יכול לקבוע הוראות לעניין התקציב.

תומר רוזנר: מה אתה רוצה להוסיף?

הראל גולדברג: כללים ומועדים להכנת התקציב, מה שהיה בנוסח המקורי.

תומר רוזנר: בסדר.

תומר רוזנר: יש את נושא החלת סמכויות פקודת החברות, שהבנתי שיש לו התנגדות.

תומר רוזנר: אם משרד הפנים חושב שהוא לא זקוק לזה אז לא צריך.

יהודה זימרת: לא זקוקים.

אופיר פינס-פז: להוריד.

אופיר פינס-פז: נמשיך הלאה.

מיטל מלכיאל: "תחילתו של חוק זה ביום ד' בכסלו התשס"ט (1 בדצמבר 2008)".

אופיר פינס-פז: תודה.

אחמד טיבי: אדוני היושב ראש, בסעיף 9: "עובד הרשות המאוחדת אשר היה עובד אחת המועצות המקומיות - - -"

מיטל מלכיאל: זה ירד.

נאדיה חילו: רציתי להבין פעם נוספת את התאריכים.

אופיר פינס-פז: שישה חודשים פלוס 30 יום.

אופיר פינס-פז: הלכנו עד הסוף, זהו.

שכיב מוראד שנאן: תעלה את זה להצבעה.

אופיר פינס-פז: לא, לא אביא את זה.

אופיר פינס-פז: יש גבול, אני לא יכול לנהוג בחוסר אחריות בגלל חבורה שנמצאת ליד הדלת ורוצה להיבחר.

אופיר פינס-פז: יש תושבים.

נאדיה חילו: אבל יש את החודש הזה עכשיו.

אופיר פינס-פז: זה מסובך לפרק.

אופיר פינס-פז: אל תחשבו שזה צ'יק-צ'ק, יושבים פה ומפרקים.

אופיר פינס-פז: עזבו את זה.

יהודה זימרת: יש את סעיף החשב המלווה פורטה, אנחנו רוצים להקריא אותו לפרוטוקול.

יהודה זימרת: "נוכח השר שהמועצה המקומית אינה פועלת להשלמת תהליכים הנדרשים לפירוק הרשות המאוחדת והקמת המועצה המקומית, ואין בסמכות הנתונה לחשב המלווה כדי להבטיח את ביצועה, רשאי השר להקנות לחשב המלווה את הסמכויות המוקנות לפי פקודה זו ולפי כל דין אחר לראש המועצה המקומית, למועצה, לוועדה מוועדותיה או לעובד העירייה, כולן או חלקן, ככל הנדרש לצורך ביצוע השלמת הליך הפירוק".

יהודה זימרת: זה תקופה של 12 חודש מיום הבחירות של המועצה המקומית.

אופיר פינס-פז: מה-1 ביוני?

יהודה זימרת: זה לא ה-1 ביוני כי הכהונה היא עוד 21 יום אחרי, אבל - - -

אופיר פינס-פז: זה מרחיק לכת מידי.

אופיר פינס-פז: אני בעד זה, אולי שישה חודשים.

אופיר פינס-פז: על השישה חודשים הבאים אפשר להשאיר חשב מלווה רגיל.

אופיר פינס-פז: מתחילים עם חשב מלווה פורטה, ההתחלה הכי חשובה.

יהודה זימרת: אנחנו ממנים, רואים שזה לא הולך טוב אז - - -

אופיר פינס-פז: ההתחלה הכי חשובה.

יהודה זימרת: אומר שיש לי שישה חודשים חשב מלווה - - -

אופיר פינס-פז: בסדר, אני לא רוצה להתווכח.

אופיר פינס-פז: שישה חודשים חשב מלווה רגיל, ושישה חודשים האחרונים של השנה הראשונה ישקול שר הפנים.

אופיר פינס-פז: תודה.

אופיר פינס-פז: מי בעד הצעת החוק לפירוק עיר הכרמל?

אופיר פינס-פז: הצבעה בעד פירוק עיר הכרמל – פה אחד נגד –אין נמנעים - אין פירוק עיר הכרמל אושר פה אחד.

אופיר פינס-פז: פירוק עיר הכרמל אושר פה אחד, ברכותיי.

תומר רוזנר: אני רוצה להזכיר שבדיון הקודם עלה נושא ועדת תכנון ובניה בעיר הכרמל.

תומר רוזנר: בעקבות האיחוד הוקמה ועדת תכנון ובניה מאוחדת לשני היישובים ואתם צריכים להחליט אם אתם רוצים שהיא תישאר.

אופיר פינס-פז: אני כבר גמרתי להצביע.

אופיר פינס-פז: עכשיו אתה מדבר אתי על זה?

תומר רוזנר: מצוין.

תומר רוזנר: אנחנו עוברים לשגור.

תומר רוזנר: מכיוון שהנוסח זהה אין צורך להקריא אותו, השאלה היא אם יש דברים ספציפיים שאתם רוצים להגיד לגבי זה.

אופיר פינס-פז: לא חושב.

אופיר פינס-פז: מי בעד הפירוק של שגור?

אופיר פינס-פז: הצבעה בעד – פה אחד נגד – אין נמנעים – אין הפירוק אושר.

אופיר פינס-פז: תודה, הפירוק אושר.

אופיר פינס-פז: בבקשה, הערתך.

יהודה זימרת: מה לגבי הוועדה הממונה?

אופיר פינס-פז: אתה יכול למנות אותם שוב, אין לנו בעיה.

אופיר פינס-פז: למשרד הפנים יש הערה לגבי פירוק באקה-ג'ת.

יהודה זימרת: עמדת משרד הפנים היא שיש לתת לוועדה הקרואה להשלים את כהונתה ושהליך הפירוק צריך להתחיל ביום הבחירות שיהיו לאחר השלמת כהונתה של הוועדה הקרואה, ולא לקצוב את זמנה במסגרת החוק.

יהודה זימרת: יש שם הליך סבוך מאוד עם תוכנית הבראה ולפני שלושה חודשים משרד הפנים האריך בשנתיים את מועד כהונתה של הוועדה הקרואה, לאחר התייעצות עם הוועדה.

יהודה זימרת: אנחנו אומרים שהתאריך לבחירות צריך להיות התאריך שקבע שר הפנים, פלוס שנתיים לכהונת הוועדה.

יהודה זימרת: זה צריך להיות מועד הבחירות בחוק שנקרא באקה-ג'ת.

יהודה זימרת: צריך להבין שפיזור הרשות כרגע זה פירוק של תיק האיחוד שלה, זה קריסה של תוכנית ההבראה שלה.

מוחמד ברכה: למה?

מוחמד ברכה: בעוד שבוע יש בחירות, ויש מועצות שהן בעיצומן של תוכניות הבראה.

מוחמד ברכה: אז מה, מבטלים את הבחירות בסחנין בגלל תוכנית הבראה?

אופיר פינס-פז: תודה, שמעתי.

אופיר פינס-פז: אני רוצה להציע שהכול יהיה אותו דבר, רק דבר אחד נוסף; החשב המלווה פורטה מתחיל מהיום הראשון.

יהודה זימרת: יש הסתייגות לגבי המועד, לגבי העברת הוועדה הקרואה מכהונתה.

אופיר פינס-פז: אני לא מעביר את הוועדה הקרואה מכהונתה.

אופיר פינס-פז: היא ממשיכה.

יהודה זימרת: ראש הרשות המכהן, לכאורה זו עדיין המשמעות שאם הוא הולך הביתה צריך למנות אותו עוד פעם.

אופיר פינס-פז: לא, נעשה הוראת חוק מיוחדת לעניין של באקה, הוראת חקיקה שונה מהאחרות; ראש הוועדה הקרואה נשאר עד 1 ביוני 2009.

אופיר פינס-פז: ב-1 ביוני יש בחירות, ומהבחירות יש חשב מלווה פורטה.

אופיר פינס-פז: זה ההסדר שאנחנו מציעים, והוא הסדר מצוין ואין לך מה לערער עליו או להסתייג ממנו.

יהודה זימרת: אני מסתייג.

אופיר פינס-פז: זכותך.

תומר רוזנר: אם אתה רוצה להציג הסתייגות, אז עד השעה 15:00.

אופיר פינס-פז: זה ההסדר המיוחד שנעשה לבאקה, ואני חושב שאנחנו פותרים בזה את הבעיה.

אופיר פינס-פז: מי בעד פירוק באקה-ג'ת?

אופיר פינס-פז: הצבעה בעד פירוק באקה-ג'ת – פה אחד נגד – אין נמנעים – אין הפירוק אושר.

אופיר פינס-פז: תודה, הפירוק אושר פה אחד.

אופיר פינס-פז: אני רוצה להודות לחברי הוועדה.

נאדיה חילו: אנחנו מודים לך, אדוני היושב ראש, על כל ההשקעה.